ועדת המשנה לפריפריה והתיישבות, כנסת 19, פרוטוקול מספר 2, 2014-02-18 14:00

זבולון כלפה: צהרים טובים.

זבולון כלפה: שלום לכולם.

זבולון כלפה: הדיון של היום מבחינתנו יעסוק בנושא הזה של פריפריה והתיישבות מתוך מבט על אוכלוסיית המיעוטים במדינת ישראל והפעם מתוך זום דווקא לצפון.

זבולון כלפה: הזרז דיון הזה הוא סיור שערכתי לפני כחודש ימים באזור הצפון עת בין השאר ביקרתי במועצה האזורית משגב, אצל ראש המועצה רון שני שיושב כאן אתנו.

זבולון כלפה: ערכנו סיור בכמה מקומות, בין השאר באחד המקומות בו ערכנו את הסיור היה ערב אל נעים ונחשפתי למציאות, לטעמי, עגומה מאוד.

זבולון כלפה: התארחתי בבית של נימר ושתינו אצלו בבית קפה ונדהמתי לראות את המציאות.

זבולון כלפה: כמי שחי בדרום ומכיר מציאות מהדרום, הייתי בטוח שבצפון המצב הרבה יותר תקין וטוב.

זבולון כלפה: לכן ביקשתי לזמן את הדיון הזה.

זבולון כלפה: אני מבין שיש לנו כאן נציגים של ישובים נוספים מהצפון.

זבולון כלפה: מי אלה ראשי הרשויות שנמצאים כאן?

<מוניר זובידאת: ראש המועצה המקומית בסמת טבעון.

<זידאן כעביה: ראש המועצה המקומית כעביה – טבאש – חג'אג'רה.

<ג'דיר מוחמד: ראש המועצה המקומית ביר אל מכסור.

<עאטף גריפאת: ראש המועצה המקומית זרזיר.

זבולון כלפה: סדר הדיון יהיה כדלקמן.

זבולון כלפה: הישיבה תתקיים עד השעה 4:00, כך שאפשר לנהל את הדיון בנחת.

זבולון כלפה: אנחנו נפתח עם המועצה האזורית משגב שהיא נשוא הדיון.

זבולון כלפה: לאחר מכן ראשי המועצות.

זבולון כלפה: כמובן שלך יש זכות דיבור כי אירחת אותנו.

זבולון כלפה: אני מבין שהכנת איזושהי מצגת קצרה ולאחר מכן נשמע את ההתייחסות של ראש המועצה ושל נימר מערב אל נעים ולאחר מכן נעבור לראשי המועצות.

<רון שני: תודה רבה ליושב ראש על זימון הדיון.

<רון שני: אני חושב שזה אחד הדברים החשובים ביותר שקורים היום בכנסת, הפיתוח של הישובים הבדואים בצפון.

<רון שני: התושבים הבדואים הם לא תושבים עשירים ואת זה כולנו יודעים.

זבולון כלפה: החלטות הממשלה משקפות את המציאות הזאת.

<רון שני: בהחלט.

<רון שני: תודה.

<רון שני: גם תמיכות הממשלה.

זבולון כלפה: זה שיושב לשמאלך יודע להגיד את זה בוודאות.

<רון שני: נכון.

<רון שני: במשגב יש שישה ישובים בדואים וברחבי הצפון יש קרוב לעשרים ומשהו ישובים בדואים וצריכים את תשומת הלב שלהם ואת תשומת הלב של המדינה.

<רון שני: היום אנחנו באים מביקור של משרד החינוך, של מינהל חברה ונוער, שהתארחו אצלנו בישובים הבדואים שלנו, בסלמה שהוא הישוב הגדול, ואנחנו אומרים שאנחנו רוצים שהתושבים הבדואים שלנו יחיו במקום בו אנחנו נהיה מוכנים לחיות, באותה רמת חיים, באותה רמת תנאים ובאותה רמת השכלה.

<רון שני: בקיצור, באותה רמה שלנו.

<רון שני: זה מה שאנחנו משתדלים לעשות.

<רון שני: הזום על ערבה אל נעים.

<רון שני: מעט על הישוב.

<רון שני: בישוב יש כיום כ-700 נפשות.

<רון שני: התושבים גרים בפחונים ואתה יכול לראות את התמונות.

<רון שני: הישוב הוכר על ידי הממשלה.

<רון שני: אנחנו מדברים על ישובים מוכרים עם תכנית מתאר בתוקף ואחרי תכנית מתאר בתוקף כאשר יש תכנון מפורט שכבר הסתיים וכבר עבר שיפוטים ואנחנו מוכנים לביצוע.

<רון שני: כאן מוצגת החלטת הממשלה מינואר 1999 שמכירה בישוב.

<רון שני: זה תצלום אוויר של הישוב מתקופה לא רחוקה ואתם רואים, אוסף של פחונים.

<רון שני: מי שיטוס מעל הנגב, יראה תמונות דומות בנגב.

<רון שני: אוסף של פחונים.

זבולון כלפה: בשקף הקודם ראיתי את הבית של נימר.

<נימר נעים: נכון.

זבולון כלפה: עם השביל הלבן.

זבולון כלפה: אלה גני הילדים בכניסה בצד שמאל?

<רון שני: נכון.

<קריאה: אני רואה שעשית ביקור יסודי.

זבולון כלפה: כמו כל דבר בחיים.

<רון שני: כך נראה הישוב בתמונות שאנחנו עוברים ומצלמים בתוך הישוב.

<רון שני: אחת המטרות שאני לקחתי על עצמי כמועצה היא שהישוב הזה יחיה בבתי קבע.

זבולון כלפה: מנהל המחוז, לתכנית הזאת יש תוקף?

<אלכס שפול: כן.

<רון שני: כן.

<רון שני: כל התכניות בתוקף, מפורסמות, חתומות על ידי שר הפנים.

זבולון כלפה: ממתי?

<רון שני: שנתיים וחצי-שלוש.

זבולון כלפה: בערך 2011.

<יורם דינור: לא.

<יורם דינור: 2010.

<רון שני: זאת תכנית המתאר שהוסכמה על ידי התושבים וקיבלה תוקף.

<רון שני: היא נמצאת במצב סטטוטורי מלא ואנחנו מתחילים לממש אותה.

<רון שני: הבעיה בישוב הזה היא שהם גרים על המקום בו צריך לבנות וכאן יש פרויקט לוגיסטי ממדרגה ראשונה שבו בשלב ראשון אנשים שגרים מפנים את הצריפים בהם הם גרים למקומות שהכשרנו, מעתיקים את הצריפים מיוזמתם ועל ידם ומפנים את המקום לסלילת הכבישים ולהכנת התשתיות הציבוריות.

<רון שני: אני חושב שתקדים כזה לא נמצא בארץ.

<רון שני: אנחנו עושים את זה בשיתוף פעולה מלא אתם, מה שמאפשר לנו להיכנס ולעבוד ולפרוץ את הדרכים.

זבולון כלפה: ברשותך, אני רוצה לחזור לשקף הקודם.

זבולון כלפה: אני מבין שמהמצב הקיים כרגע לפי התב"ע שהיא בתוקף, נדמה לי שראינו שם מספר בתים שהם כבר בהליכי בנייה.

זבולון כלפה: זאת אומרת, הם הגישו בקשה להיתר כדת וכדין?

<רון שני: כדת וכדין.

<רון שני: בנייה חוקית לחלוטין.

<רון שני: מהרגע שתכנית המתאר בתוקף, תכנון מפורט קיים ואפשר להוציא היתרי בנייה.

זבולון כלפה: מה לגבי פתרון קצה שלהם?

<רון שני: לאט לאט צריך לעשות את זה.

<משה גראני: ערב אל נעים מתוקצב.

<רון שני: אנחנו רק רוצים שמונים אחוזים כמו הישובים הבדואים.

זבולון כלפה: תכף נגיע לשמונים אחוזים.

<משה גראני: זה לא למועצות חזקות.

<משה גראני: זה לתושבים ולא למועצות.

זבולון כלפה: שלב הסיכומים יגיע מאוחר יותר.

<רון שני: בכל אופן, כאן הצגנו את השלבים של הפיתוח.

<רון שני: כמעט כל משרדי הממשלה מעורבים בפרויקט הזה.

זבולון כלפה: תחזור לרגע לשקל הקודם.

זבולון כלפה: משרד התשתיות לא מוזכר כאן.

זבולון כלפה: יכול להיות?

זבולון כלפה: נשמט.

<רון שני: אולי נשמט.

<רון שני: אכן משרד התשתיות נשמט לנו, רשות המים.

<רון שני: התשתיות הציבוריות, זה כמובן דורש כסף ולא מעט כסף.

<רון שני: עד היום משרד התחבורה הקצה תקציב ראשוני של שמונה מיליון שקלים.

זבולון כלפה: אני רואה שהתכנון המפורט של התשתיות הציבוריות כבר בעצם בוצע.

<רון שני: התכנון המפורט כבר בוצע יחד עם משרד השיכון.

<רון שני: נמצא כאן שלמה שהוא מנהל מחוז הצפון של משרד השיכון.

זבולון כלפה: בהצלחה לך.

זבולון כלפה: אתה יחסית חדש.

זבולון כלפה: גם אלכס חדש.

<אלכס שפול: כמעט חדש, כן.

<רון שני: יחד עם משרד השיכון ביצענו את התכנון המפורט והתחלנו לבצע.

<רון שני: משרד התחבורה הקצה תקציב ראשוני של שמונה מיליון שקלים ואתו אנחנו פורצים כיום את הכביש הראשי.

<רון שני: משרד החקלאות הקצה לאחרונה עוד כשלושה מיליון שקלים.

זבולון כלפה: נמצאים כאן נציגים של משרד התחבורה ושל משרד החקלאות?

<ראיק סאלם: כן.

<ראיק סאלם: ראש אגף תשתיות.

זבולון כלפה: אתה פעם עבדת עם זוכמן.

<ראיק סאלם: נכון.

זבולון כלפה: עם רבקה בן פורת.

<ראיק סאלם: נכון.

<רון שני: עוד נדרש לעשות הרבה בהמשך.

<רון שני: כאן שמנו את התקציב עם פריסה לאורך זמן שלו ומה נדרש כדי להקים את התשתיות הציבוריות, ואנחנו מדברים אך ורק על תשתיות ציבוריות כי את בניית הבית והכשרת המגרש הפרטי עושה כל תושב בפני עצמו.

זבולון כלפה: בתוך הרשימה כאן חסר חלקו של משרד התשתיות.

<קריאה: זה למטה.

זבולון כלפה: נכון.

<קריאה: גם משרד הבריאות.

זבולון כלפה: משרד הבריאות מופיע בשורה מספר 6.

<רון שני: היקף הפרויקט יצא כ-78 מיליון שקלים, שזה בהחלט סביר להקמת ישוב.

<רון שני: אנחנו יודעים מה זה אומר להקים ישוב מכלום.

<רון שני: זה בפריסה כספית של כארבע-חמש שנים.

<רון שני: 2013 כבר עברה ובשנה זו הכספים ניתנו.

<רון שני: אם כן, יש עוד ארבע שנים.

<רון שני: למעשה המטרה שלנו – וכאן אנחנו צריכים את עזרת כולם – להוריד את המעברה הזאת.

זבולון כלפה: כדי שנהיה קואופרטיביים אני רוצה לחזור לרגע לשקף הקודם.

זבולון כלפה: משרד החינוך, אני רואה כאן בגין הקמת גני ילדים.

זבולון כלפה: כמו שאתה יודע, המועד להגשת בקשות הוא עד החודש הבא.

זבולון כלפה: הייתם בהגשה אצל אודי שפירא?

<רון שני: אני לא יודע אם עשינו את זה עכשיו אבל אני אבדוק את זה.

<רון שני: אין תאריך מיוחד להגשת בקשות.

זבולון כלפה: אני רוצה לגלות לך סוד.

זבולון כלפה: במקרה לפני שנכנסתי לישיבה כאן, 10-15 דקות לפני הדיון, דיברתי עם ידיד במשרד החינוך ושמו אודי שפירא שאחראי על הפרוגרמות באזורים מסוימים.

זבולון כלפה: אני לא יודע איפה בדיוק החלוקה הגיאוגרפית.

<קריאה: בדרום.

זבולון כלפה: גנאדי קמנצקי הוא בעצם המנהל של האגף הזה.

זבולון כלפה: נכון?

<גנאדי קמנצקי: נכון.

זבולון כלפה: אתה היית אצלנו בשומריה?

<גנאדי קמנצקי: הייתי בהרבה מקומות וגם בשומריה.

זבולון כלפה: אני יודע שהתאריך הוא בעצם בסוף החודש הבא.

<גנאדי קמנצקי: כן.

<גנאדי קמנצקי: עד סוף מרץ.

<גנאדי קמנצקי: הם צריכים להגיש בקשה עד סוף מרץ.

<גנאדי קמנצקי: בדרך כלל הם מגישים בזמן.

זבולון כלפה: מן הסתם כמועצה מסודרת תקבל תשובה חיובית.

<גנאדי קמנצקי: במקרה הזה, ודאי.

<גנאדי קמנצקי: אין שום ספק.

זבולון כלפה: כי יש כאן

זבולון כלפה: חשיבות רבה כי ההגשה של הפרוגרמה, העברת הקרקע על שם הרשות, כל התהליכים האלה לוקחים הרבה מאוד זמן כך שלאחר מכן צריך לפעול במקביל ולא בטור.

<רון שני: לשבחו של משרד החינוך אני יכול לומר שאנחנו יודעים לעבוד עם האגף של גנאדי, עם מינהל הפיתוח.

<רון שני: כאן אני סמוך ובטוח.

זבולון כלפה: לשקף האחרון.

<רון שני: אני חושב שכמדינה אני לא רוצה לראות את זה.

<רון שני: באופן אישי אני רוצה לראות את התושבים גרים בבתי אבן עם התשתיות הראויות.

<רון שני: אני רוצה לראות את הילדים שם הולכים בשמחה לבית הספר ולא מתביישים להביא חברים הביתה כמו שקורה היום.

<רון שני: היום לערב אל נעים לא מגיעים החברים שלהם וזה משליך על המון פעילות.

זבולון כלפה: פעילות פנאי של המועצה מתבצעת בתוך הישוב?

<רון שני: כן.

<רון שני: אנחנו מבצעים.

<רון שני: התושבים שם נשארים סגורים בתוך עצמם בגלל הבושה.

<רון שני: אם תלך ליתר הישובים שלנו, רמת פיתוח בין טובה למעולה למרות שיש עוד הרבה מה לעשות.

<רון שני: כאן זה ממש מתחת לכל סף שאני אישית, ואני חושב שהמדינה, מוכן לקבל.

זבולון כלפה: תודה רבה.

זבולון כלפה: נימר, רשות הדיבור שלך.

<נימר נעים: שלום לכולם.

<נימר נעים: בכל הנושאים נגע ראש המועצה.

<נימר נעים: אני יושב ראש ועד ערב אל נעים.

<נימר נעים: כל מה שאני צריך לומר כבר הציגו במצגת.

<נימר נעים: הישוב מהבחינה האנושית, זועק לשמים.

<נימר נעים: אין תשתיות ואין כלום.

<נימר נעים: אנשים גרים בפחונים ואנחנו ב-2014.

<נימר נעים: כמו שאמר ראש המועצה אנחנו מוכנים בהיבט התכנוני.

זבולון כלפה: חשוב להדגיש שיש שם התחלות, כי משרד התחבורה ומשרד החקלאות התחילו.

<נימר נעים: יש.

<נימר נעים: אכן יש התחלה.

זבולון כלפה: גם משרד הפנים שם בעצם סיימנו את התכנון של התב"ע.

<נימר נעים: אם אנחנו מסתכלים על התאריך בו הממשלה הכירה בכך, זה היה ב-1999 ואנחנו ב-2014.

<נימר נעים: כל יום נוסף זה מתבטא בסבל של האוכלוסייה התמימה.

<נימר נעים: אני רוצה שכל מי שנוגע בדבר, שישים יד ונמחק את הכתם שקוראים לו ערב אל נעים והוא על המדינה ועל המועצה.

<נימר נעים: תודה לכולם ותודה לך, היושב ראש.

זבולון כלפה: ראש המועצה, ברשותך, בהתנהלות בדרך כלל מול ישובים של בני מיעוטים, יש איזשהו גורם ממשלתי שהוא מתכלל את המהלך הזה?

זבולון כלפה: איך זה עובד?

זבולון כלפה: כל רשות מתמודדת עצמאית?

<רון שני: האירוע של הקמת ישוב מאפס הוא אירוע שלא קורה כל הזמן.

<רון שני: הוא די נדיר.

<רון שני: ברוב המקרים כשאנחנו בשלבים המתקדמים, כאשר הרבה דברים קיימים, אנחנו עובדים מול כל משרד בפני עצמו ואין תכלול.

<רון שני: במקרה דנן אני ביקשתי ממשרד ראש הממשלה לתכלל את כל העבודה של כל המשרדים.

זבולון כלפה: האגף של מיכל פרנק.

<רון שני: כן.

<רון שני: מיכל עצמה מודעת לזה וגם הייתה בסיור בישוב.

<רון שני: הכינו גם טיוטה של הצעת מחליטים.

זבולון כלפה: ומה קרה אתה?

זבולון כלפה: היא משקפת את מה שראינו כאן במצגת?

<רון שני: כפי שנכתב בשקף.

<רון שני: בוודאי, זה על בסיס התכנון המפורט.

<רון שני: המטרה של הצעת המחליטים היא לאגם את כל התקציבים לפרויקט אחד.

זבולון כלפה: ראשי הרשויות ולאחר מכן ניתן את רשות הדיבור לנציגי המשרדים.

<זידאן כעביה: ראש מועצת כעביה.

<זידאן כעביה: קודם כל, אני מודה לכבודו על ההזמנה להשתתף בדיון.

זבולון כלפה: לי קוראים זבולון.

זבולון כלפה: כבודו זה מישהו אחר.

<זידאן כעביה: חבר הכנסת זבולון, יושב ראש הוועדה, אני מודה לך מאוד.

<זידאן כעביה: רצינו לראות גם חברים ליוו אותנו בצבא כמו אלעזר שטרן.

<זידאן כעביה: קודם כל, אנחנו מביעים תמיכה מאוד מאוד גורפת בנושא של ערב אל נעים.

<זידאן כעביה: אני חושב שערב אל נעים, מקום ראוי להתייחסות ואני מודה לראש המועצה ולסגנו – ולכל מי שתורם – שפועל למחוק את הגיבנת הזאת שנושאת מדינת ישראל על גבה, ואתה התייחסת לנושא הזה.

<זידאן כעביה: אדוני, אני רוצה לדבר בקצרה.

זבולון כלפה: עוד פעם, אדוני זה מישהו אחר.

זבולון כלפה: לי קוראים זבולון.

<זידאן כעביה: זה לא יזיק.

<זידאן כעביה: כך אנחנו רגילים.

זבולון כלפה: זה יזיק.

זבולון כלפה: זה יוצר את הדיסטנס.

<זידאן כעביה: בסדר.

<זידאן כעביה: זבולון.

<זידאן כעביה: חבר הכנסת זבולון.

<זידאן כעביה: קודם כל, נמצאים כאן ארבעה ראשי רשויות מתוך שמונה.

<זידאן כעביה: אנחנו שמונה ראשי רשויות בצפון שמהווים פורום ראשי הרשויות הבדואיות.

<זידאן כעביה: ארבעת האחרים נמצאים במשימות, כל אחד במשימה שלו ומייצג את האוכלוסייה.

<זידאן כעביה: הבדואים בצפון מונים כתשעים עד מאה אלף תושבים, מתוכם שמונה מועצות מקומיות שהן זרזיר, בסמת טבעון, כעביה, טובא זנגריה, שיבלי, בואנה נוג'ידד, מועצה אזורית אל בטוף.

<זידאן כעביה: כולן נמצאות במצב סוציו אקונומי שתיים, חוץ ממועצה אזורית אל בטוף שנמצאת במצב סוציו אקונומי אחד.

<זידאן כעביה: בתוך המועצות הקיימות, נמצאים כשישים אלף תושבים והשאר נמצאים בתחום מועצות אזוריות וישובים בפזורה.

<זידאן כעביה: אנחנו נושקים לתשעים אלף.

<זידאן כעביה: כל פעם אתה מגלה עוד שכונה ועוד שכונה.

<זידאן כעביה: אני רוצה לקצר ולומר את הדברים אותם העלינו בכמה פורומים.

<זידאן כעביה: קודם כל, אנחנו ישובים עניים.

<זידאן כעביה: אוכלוסייה ענייה מבחינה כספית.

<זידאן כעביה: מבחינה אחרת אנחנו באמת בגובה אבל מבחינה כספית, מבחינה כלכלית, אנחנו נמצאים במצב הכי קשה במדינה.

זבולון כלפה: מה רמת האבטלה בישובים האלה?

<זידאן כעביה: מעל הממוצע במדינה, שזה יותר מעשרה אחוזים, אבל אם אנחנו מצרפים את הנשים שנמצאות בבית ולא עובדות, אנחנו מגיעים ל-30 או ל-35 אחוזים.

<עאטף גריפאת: בזרזיר מעל ארבעים אחוזים.

<זידאן כעביה: לכל ישוב יש נתונים אחרים.

<זידאן כעביה: אנחנו במצב הזה מבקשים את עזרתך בכמה נושאים.

<זידאן כעביה: קודם כל, היות שאנחנו מועצות עניות, אנחנו צריכים להשתתף במצ'ינג של 25 אחוזים וכל חבריי יעידו שלפעמים אנחנו מקבלים פרויקטים כמתנה מהמדינה, אבל אנחנו מבטלים אותם לא בגלל שהתושבים לא רוצים אלא בגלל חוסר יכולת.

<זידאן כעביה: לא יכול להיות שתושב כעביה או זרזיר או מקום אחר מקבל לפי הנוסחה שמקבלת למשל כרמיאל.

<זידאן כעביה: לכן אנחנו מבקשים לשנות את הנוסחה של מענק איזון.

<זידאן כעביה: זה חשוב מאוד.

זבולון כלפה: יש כאן נציג של אגף התקציבים חוץ מצחי שצריך להגיע?

<אלכס שפול: יש נציג מינהל שלטון מקומי שגם יוכל להתייחס לזה.

<זידאן כעביה: בעיה גוררת בעיה.

<זידאן כעביה: תחום השיפוט שלי למשל מסתיים חמישים מטרים לפני תחנת הדלק שהיא בתחום המועצה האזורית עמק יזרעאל.

<זידאן כעביה: זאת אומרת, אין לנו אזורי תעשייה וחוץ מהבתים בהם אנחנו גרים אין לנו ממי לגבות ארנונה.

<זידאן כעביה: אז נכנס לתמונה משרד הפנים שאומר לי שאני לא אקבל את ה-15 אחוזים ממענק האיזון שמגיע לי אם אני לא גובה שמונים אחוזים.

<זידאן כעביה: גם אם אני אגבה את המאה אחוזים ולא את השמונים אחוזים, זה לא יספיק.

<זידאן כעביה: יש מועצות שלכן מפסידות גם את ה-15 אחוזים כי הן לא גבו ארנונה מהבתים ואלה אנשים שמקבלים הבטחת הכנסה, שכר נמוך וכולי.

<זידאן כעביה: זה מה שמאפיין את המועצות הבדואיות.

<זידאן כעביה: אני מקווה ששר הפנים ילך על זה עד הסוף ויחלק את האוצר שנמצא במדינה, זאת אומרת, ביני לבין מועצה אזורית עמק יזרעאל.

<זידאן כעביה: ובמקום שכל תחנות הדלק נמצאות במועצה הכי עשירה בארץ, ייתן קצת לתושבי כעביה.

זבולון כלפה: בוא נדייק בעובדות.

זבולון כלפה: עמק יזרעאל היא לא העשירה ביותר.

<זידאן כעביה: לא העשירה ביותר אבל בין העשירות.

<זידאן כעביה: קיבלתי.

<זידאן כעביה: אנחנו מבטיחים דבר אחד והוא שאם יהיו לנו תחנות דלק או אזור תעשייה, אנחנו לא נשייך אותם לשום מקום אלא הוא יישאר במדינת ישראל.

<זידאן כעביה: לא ניתן את המקום לירדן ולא ניתן אותו לשום מקום אלא הוא יישאר אצלנו לתושבים.

זבולון כלפה: זה לא לפרוטוקול.

<זידאן כעביה: על מענק מותנה דיברנו.

<זידאן כעביה: על תחום שיפוט דיברנו ועכשיו לגבי מחיר המגרשים.

<זידאן כעביה: יש הרבה חיילים שמשרתים בצבא, יש הרבה צעירים במצב סוציו אקונומי חמור והוא מהחמורים במדינה.

זבולון כלפה: אני רוצה להבין.

זבולון כלפה: אצלך במועצה יש תב"ע בתוקף על כל הישוב?

<זידאן כעביה: כן.

<זידאן כעביה: יש לי תכנית מתאר מאושרת.

זבולון כלפה: כך כל הישובים אצלך.

זבולון כלפה: זה תומך את מה שאמרת בוועדה לפני כמה שבועות ואני זוכר את הוויכוח שהתנהל כאן.

זבולון כלפה: שלום אלעזר.

זבולון כלפה: ביקשת שאלעזר שטרן יצטרף והנה הוא כאן.

אלעזר שטרן: אמרתי שאבוא.

אלעזר שטרן: שלום לכולם.

אלעזר שטרן: באתי לכמה דקות ואני מתנצל כי אלך עוד מעט, אבל אני שמח להיות כאן.

<זידאן כעביה: חבר הכנסת זבולון, בלי תיקון הדברים האלה נהיה כמו בדרום ונהיה כמו במקומות אחרים ואני חושב שזה לא טוב לא לנו, לא למדינה ולא לכל גורם אחר.

<זידאן כעביה: תודה רבה

זבולון כלפה: ראש המועצה בסמת טבעון.

<מוניר זובידאת: זבולון, יושב ראש הוועדה וחבר הכנסת שטרן.

<מוניר זובידאת: אני מאוד מברך על הדיון הזה.

<מוניר זובידאת: באמת הבעיה של ערב אל נעים היא בעיה מאוד כואבת.

זבולון כלפה: אמרתי שערב אל נעים היוותה הזרז לדיון.

זבולון כלפה: מבחינתי הכול כאן עולה לדיון.

<מוניר זובידאת: אנחנו מברכים על הדיון.

<מוניר זובידאת: אכן יש תכנית ויש איזושהי כוונה.

זבולון כלפה: אני מבין שגם אצלך התב"ע בתוקף.

<מוניר זובידאת: כן.

<מוניר זובידאת: גם לנו יש בעיות בנושא של פזורות שלא נכללות בתוך הקו הכחול של בסמת טבעון.

<מוניר זובידאת: אנחנו יזמנו תכנית מתאר שקיימת היום והיא מאושרת אבל עדיין אנחנו בשלבים.

<מוניר זובידאת: ישבתי עם משרד השיכון ועם המינהל על מנת לעשות את כל נושא התשתיות ולפתור את הבעיה של האנשים שעדיין חיים באותם תנאים של ערב אל נעים, זאת אומרת, בלי חשמל, בלי מים וגם בלי שירותים מוניציפאליים שמקבלים דרך המועצה המקומית.

<מוניר זובידאת: אני רוצה להתייחס לישובים שלנו ואני אתייחס אולי לבסמת טבעון כישוב שהוקם על מנת לפתור את כל הבעיה של הפזורות שקיימות באזור ואז נספחים על גבי נספחים שהישוב לקח לעצמו והרחיב את הקו הכחול על מנת לתת שירותים, מענה ופתרון לנושא של הבנייה הבלתי חוקית שהייתה עד שנת 1986.

<מוניר זובידאת: המצב הסוציו אקונומי של הישובים שלנו הוא מאוד חלש.

<מוניר זובידאת: רובנו נמצאים בתכניות הבראה, כאשר יש מענק מותנה וגם הוצאות מותנות.

<מוניר זובידאת: אני הוצאתי איזשהו מכתב גם לשר הפנים וגם לשר האוצר לגבי הנושא של ההתנהלות של הישובים שלנו.

<מוניר זובידאת: ככל שאנחנו בעצם עובדים בתכניות הבראה, בגבייה, עדיין מבחינת ההוצאות הנורמטיביות של מה שקובע משרד הפנים לבין מה שאנחנו רוצים לתת כהוצאות לתושבים שלנו, יש לנו פערים בין מה שאמור להיות לבין מה שקיים, אם אני רוצה לקחת את הנוסחה של משרד הפנים.

זבולון כלפה: מי מכסה את הגירעון הזה?

<מוניר זובידאת: זה לא גירעון.

זבולון כלפה: אתה פשוט לא נותן שירות.

<מוניר זובידאת: בדיוק.

<מוניר זובידאת: אני לא נותן שירות.

<מוניר זובידאת: החלק הזה של חמישה או שישה מיליון שקלים נגרע מסל השירותים שאני צריך לתת לתושבים שלי.

<מוניר זובידאת: החלק השני ממנו אנחנו סובלים הוא כל הנושא של חלוקת ארנונה.

<מוניר זובידאת: כל נושא בתי הזיקוק למשל, יש ועדה שבחנה את כל הנושא של חלוקת הארנונה בין הישובים שסובבים את חיפה והם באזור חיפה, אבל פשוט בסמת טבעון נשמטה מהוועדה וזה כאשר בינה לבין קריית טבעון יש רחוב אחד שמבדיל.

<מוניר זובידאת: האוויר לא יודע להבדיל בין קריית טבעון לבסמת טבעון אבל בחלק הזה אנחנו מאוד מקופחים.

<מוניר זובידאת: כל הנושא של התכנון, ואני אומר מה שידידי אמר שאנחנו רשויות עניות, נכון שאנחנו נמצאים במצב כלכלי מאוד קשה אבל המוטו שלי והראייה שלנו היא שבאמת יהיו לנו תכניות מתאר שיגדירו נושא של תעסוקה, של מסחר ושל שירותים וזה הנושא שאני אשב היום מול מינהל התכנון במשרד הפנים על מנת שתהיה תכנית מתאר שתגדיר.

זבולון כלפה: אתה שואף לזה או אתה אומר שזה כך?

<מוניר זובידאת: אני שואף לזה.

<מוניר זובידאת: אני רוצה להגיע למצב שבסופו של דבר אני לא אשען על נושא של מענקי איזון.

<מוניר זובידאת: מבחינתי זאת הבטחת הכנסה לישוב שלי.

זבולון כלפה: שטחים כאלה בכלל קיימים במצאי אצלך באזור?

<מוניר זובידאת: קיימים בתוך תחום שיפוט האזור.

<מוניר זובידאת: עכשיו אנחנו בשלב שאנחנו רוצים לזרז את הנושא של תכנית המתאר של הישוב, להגדיר שיהיו אזורים למסחר ולתעסוקה וזה הנושא אליו אנחנו רוצים לשאוף.

<מוניר זובידאת: כאן אנחנו רוצים שהנושא הזה יקבל את ההדגשים על מנת שנהיה יותר עצמאיים.

זבולון כלפה: אתה אומר שייתנו לכם חכות ושיפסיקו לתת לכם כל הזמן דגים.

<מוניר זובידאת: בדיוק.

<מוניר זובידאת: זה מה שאנחנו רוצים.

זבולון כלפה: חבר הכנסת שטרן, אתה רוצה להתייחס?

זבולון כלפה: אני מבין שאתה קצר בזמן.

אלעזר שטרן: כן.

זבולון כלפה: קודם כל, תודה שהגעת לדיון.

אלעזר שטרן: לא, תודה רבה לך שכינסת את הוועדה לדון בנושא.

אלעזר שטרן: אני בוועדה לשוויון בנטל ושם משגעים אותנו מהבוקר עד הלילה.

אלעזר שטרן: אני עזבתי את הגליל ביום ראשון בבוקר.

אלעזר שטרן: חברי, זבולון, אני רוצה לומר משהו לציבור שנמצא כאן.

אלעזר שטרן: אנחנו בכנסת ומסביב לשולחן הזה כל הזמן דנים בכל מיני סוגיות תקציביות.

אלעזר שטרן: יש בצפון אוכלוסייה שזאת האוכלוסייה הבדואית.

אלעזר שטרן: חלק מאוכלוסיית המיעוטים במדינת ישראל, חלק מתוך העולם הבדואי, חלק נמצא בדרום וחלק בצפון.

אלעזר שטרן: יש כאן אוכלוסייה שלי אין ספק שגם הוועדה הזאת – כמו כל הבניין וכמו כל המדינה – צריכה לשאת אותה על כפיים ואומר מדוע.

אלעזר שטרן: חלק מהחברים הערבים שלנו בכנסת אומרים קודם יהיה שוויון ואחר כך תבואו בדרישות אלינו.

אלעזר שטרן: יש כאן אוכלוסייה שלא מחכה שקודם יהיה שוויון והיא נושאת בנטל גם לפני שיש שוויון והיא מבינה ששני הצדדים צריכים ללכת יחד.

אלעזר שטרן: זאת אומרת, אף אחד לא יכול לחכות לשני כי כולנו נידפק ונידפק מצד אחד עם ההזדהות עם המדינה ונידפק מצד שני עם הנוער הנהדר שגדל שם ולא מטפלים בו.

אלעזר שטרן: אם לא טיפלת היום באנשים, הם גדלו בלי עבודה, אולי גם עם פחות השכלה והם כבר במקום אחר.

אלעזר שטרן: דרך אגב, כדוגמה לדברים האלה.

אלעזר שטרן: סגרתי עם אריה מועלם שכל החללים הבדואים, בלי קשר לאתר המשותף של כולם, בבתי הקברות שהמשפחות או הרשויות הבדואיות רוצות, ייבנו הקברים - גם של החללים שנפלו בתקווה שיותר לא יהיו לנו – בצורה מכובדת עם אבן והיכן שאפשר גם עם רחבה עם ספסל.

<קריאה: זה תלוי ברצון המשפחה.

אלעזר שטרן: נכון.

אלעזר שטרן: אני חושב שהצרכים האלה - לצערי הרב, כמעט לא שואלים אותי בדרום ולא שואלים אותי בכפרים ערבים אחרים - ורק בגלל סוג השאלה הזאת שכמובן היא רק שאלה אחת שלקחתי אבל יש עוד הרבה שאלות ליד, בדיוק לשם כך תת הוועדה הזאת שמייצגת את ועדת הכספים לעניין הזה צריכה להביא בחשבון את המיוחדות, בעיניי ואני מנסה להיות אובייקטיבי.

אלעזר שטרן: הם יודעים כי אין שבוע שאני לא נפגש אתם וכך זה עשרות שנים.

<קריאה: שכנים שלך.

אלעזר שטרן: נכון.

אלעזר שטרן: גם שכנים אבל יותר מזה.

אלעזר שטרן: אני חושב שהאינטרס הוא של כולנו.

אלעזר שטרן: חבר'ה, באמת תודה.

אלעזר שטרן: אני ממש מתנצל על שאני לא יכול להיות כאן בהמשך, אבל בטח ניפגש.

זבולון כלפה: תודה.

זבולון כלפה: ראש המועצה ביר אל מכסור.

<ג'דיר מוחמד: שמעתי את דבריו של ראש מועצת משגב שדיבר על ישוב שנמצא באזור שלו, ערב אל נעים.

<ג'דיר מוחמד: תאמין לי שגם לי יש שכונות שדומות לערב אל נעים.

<ג'דיר מוחמד: ביר אל מכסור מהווה את השבט הגדול ביותר בצפון מבין השבטים הבדואים ומבין הכפרים הבדואים.

זבולון כלפה: כמה משפחות חיות בביר אל מכסור?

<ג'דיר מוחמד: 9,000.

זבולון כלפה: משפחות או נפשות?

<ג'דיר מוחמד: נפשות.

<ג'דיר מוחמד: 1,800 משפחות.

<ג'דיר מוחמד: עד היום אין לנו בכפר ביוב למרות שהוא הכפר הגדול ביותר.

<ג'דיר מוחמד: יש לנו הרבה מה לומר.

<ג'דיר מוחמד: פיתוח כלכלי אין לנו.

<ג'דיר מוחמד: כמו שאמרו חבריי, גם אנחנו עניים.

<ג'דיר מוחמד: אנחנו הולכים לצבא ומשרתים שלוש-ארבע שנים או שממשיכים בקבע ומשרתים עד שבע שנים וחוזרים הביתה או עוסקים בחקלאות וכולנו יודעים שבענף החקלאות היום אין עבודה.

<ג'דיר מוחמד: לכן אנחנו במצוקה כלכלית מאוד חמורה.

<ג'דיר מוחמד: אני מחפש כל דרך למצוא לי אזור תעשייה על מנת לפתח את העניין הכלכלי, על מנת לאפשר לאנשים לעבוד ולהתפרנס בכבוד אבל אין לנו אזור תעשייה.

<ג'דיר מוחמד: אתה היום הולך לרשות מקרקעי ישראל ושם אומרים לך שאכן זאת בעיה.

<ג'דיר מוחמד: יש לנו אדמות פרטיות אבל אדם עני, איך הוא יכול לפתח עסק כלכלי?

<ג'דיר מוחמד: אין לו את המקורות לכך.

<ג'דיר מוחמד: כמו שאמר חברי זידאן, ראש מועצת כעביה, גם את ה-25 אחוזים השתתפות המועצה אנחנו לא יכולים לשלם.

<ג'דיר מוחמד: תאמינו לי שיש תושבים שלא יכולים לשלם את הארנונה שלהם.

<ג'דיר מוחמד: נכון, אומרים שיש עבודה וכולי, אבל לאלה אין עבודה.

<ג'דיר מוחמד: לא מרחמים על אותו אדם והוא חייב לשלם את הארנונה.

<ג'דיר מוחמד: אם הוא עובד או לא עובד, החוק אומר שהוא חייב לשלם ארנונה.

<ג'דיר מוחמד: אנחנו במצב מאוד קשה ואנחנו באנו לכאן כדי לבקש את עזרתכם.

<ג'דיר מוחמד: אנחנו מבקשים שתעזור לנו.

<ג'דיר מוחמד: הבדואים הם באמת עניים.

<ג'דיר מוחמד: לפעמים אתה רואה שיש בית כל כך יפה, אבל לא כולם כאלה.

<ג'דיר מוחמד: יש כאלה שיש להם בתים יפים אבל רוב הבדואים הם עניים.

זבולון כלפה: ראש מועצת זרזיר.

<עאטף גריפאת: אני מאחל לערב אל נעים שסוף סוף יתקדמו ולכל תושב במקום יהיה בית הגון.

זבולון כלפה: אינשאללה.

<עאטף גריפאת: לגבי זרזיר.

<עאטף גריפאת: אמרו עניים, נכון, עניים אבל אנחנו חזקים במורל.

זבולון כלפה: כמה נפשות או משפחות מתגוררות בזרזיר?

<עאטף גריפאת: אנחנו 9,000 נפשות.

זבולון כלפה: בערך 1,800 משפחות?

<עאטף גריפאת: בערך.

<עאטף גריפאת: אני אומר שאנחנו חזקים במורל וחייבים להדגיש את זה.

<עאטף גריפאת: בנושא הגבייה עליו דיברו, אנחנו הגענו ל-91 אחוזי גבייה אבל עם כל זה אנחנו לא יכולים להתקיים באופן עצמאי כיוון שההכנסות הן מהבתים ויש לי מעל ארבעים אחוזי אבטלה.

<עאטף גריפאת: זאת אומרת, אחוזי ההנחות וכל מה שמגיע לפי החוק, בסוף מה שנכנס לקופה זה מעט כסף כדי להתקיים באופן סדיר.

<עאטף גריפאת: בבית זרזיר נמצאים כחמישה שבטים וכל שבט גר על גבעה משלו כך שכל בית זרזיר מהווה מובלעת בתוך השטח של מועצה אזורית עמק יזרעאל.

<עאטף גריפאת: שטח השיפוט של מועצה אזורית עמק יזרעאל תוחם את הציר הראשי ותוחם כל שבט ושבט לתוך זרזיר כאשר, כמו שהדגיש ידידי, שתי תחנות הדלק על הציר הראשי בתוך בית זרזיר שהן מעין מובלעת מצד הכביש, הלכו למועצה האזורית עמק יזרעאל על מנת לשלם את הארנונה.

<עאטף גריפאת: חמישים אלף שקלים בשנה, תאמין לי שסכום זה יעזור מאוד לבית זרזיר.

<עאטף גריפאת: לגבי מגרשי הבנייה.

<עאטף גריפאת: נכון שיש פיתוח בבית זרזיר ויש מגרשי בנייה אבל יש לי שני שבטים כאשר באחד מהם מגרש אחד לא ניתן לבנייה מהמינהל כבר מעל 15 שנים.

זבולון כלפה: גם אצלך התכנית בתוקף.

<עאטף גריפאת: כן.

זבולון כלפה: על כל חמשת הגבעות האלו?

<עאטף גריפאת: כן.

<עאטף גריפאת: יש לי שבט אחד ש-15 שנים לא קיבל מגרש אחד מהמינהל לבנייה.

זבולון כלפה: מה הסיבה?

<עאטף גריפאת: אין תכנית מפורטת, זה בעבודה, צריך כבישים.

זבולון כלפה: אתם עושים את התכניות המפורטות.

<שלמה פייבלוביץ: השיווק האחרון היה ב-2009 כך שאלה לא 15 שנים.

<עאטף גריפאת: התייחסתי לשבט אחד.

<שלמה פייבלוביץ: השיווק האחרון היה ב-2009.

<שלמה פייבלוביץ: בחודש הקרוב יוצא שיווק לעוד ארבעה שבטים עם 75 מגרשים.

<שלמה פייבלוביץ: יש שבט שלא הצלחנו להוציא את השיווק שם כי אין התאמה בין התב"ע לתכנית המפורטת ולוקח הרבה זמן לסדר את זה אבל גם זה יסתדר.

<עאטף גריפאת: נכון שב-2009 היה שיווק, אבל אני מדגיש שיש שבט אחד מתוך חמישה שכבר 15 שנים לא בוצע אצלו שיווק של מגרש אחד.

<עאטף גריפאת: השבט השני כל פעם מקבל ארבעה-חמישה מגרשים לשיווק.

<עאטף גריפאת: נושא נוסף בו אני רוצה לגעת הוא מוסדות החינוך שלנו.

<עאטף גריפאת: בבתי הספר יש לי אגפים שלמים שהם משנות ה-60, אותם בנו ההורים, בית, עוד חדר ועוד חדר ועוד חדר והם נמצאים ברמת סיכון ובתת רמה מבחינת אקלים כדי לאפשר לימודים תקינים בתוך בתי הספר.

<עאטף גריפאת: הגשם נכנס מהתקרה או מהרצפה.

<עאטף גריפאת: זאת אומרת, יש לי שני אגפים שלמים.

זבולון כלפה: שלום ליושב ראש ועדת הכספים.

ניסן סלומינסקי: כרגע אתה יושב ראש הוועדה ואנחנו מגבים אותך.

ניסן סלומינסקי: שיהיה בהצלחה.

זבולון כלפה: תודה.

<עאטף גריפאת: התייחסתי למבני בתי הספר.

<עאטף גריפאת: יש לנו שני אגפים שלמים, שני בתי ספר שונים, שמונה כיתות לימוד שאין אפשרות לימוד בתוך הכיתות האלה.

<עאטף גריפאת: אני חודשיים וחצי בתפקיד ראש מועצה ובסופה עמדתי לסגור את בתי הספר ולשלוח את הילדים הביתה כי הגשם נכנס לכיתות, הדלי על השולחן כדי לקלוט אותו והמים נכנסים לכיתה מהבלטות והמקום הוא כמו תעלת מים.

זבולון כלפה: בני כמה המבנים האלה?

<עאטף גריפאת: הם משנות ה-60.

<עאטף גריפאת: ההורים בנו אותם וכל פעם הוסיפו עוד חדר ועוד חדר ועוד חדר.

זבולון כלפה: יש שם שטח ייעודי למבני חינוך?

זבולון כלפה: מה שנקרא שטח חום עם קו.

<עאטף גריפאת: יש.

<עאטף גריפאת: יש שטח.

<עאטף גריפאת: בחודשיים שאני בתפקיד הגשנו תכניות למשרד החינוך.

<קריאה: הוא מדבר על חלק מהמבנים.

<קריאה: חלק מהמבנים הם חדשים וטובים אבל חלק מהם הם ישנים וצריך לשנות אותם ולשדרג אותם לחדשים.

<עאטף גריפאת: נכון.

<עאטף גריפאת: הנושא הנוסף בו אנחנו מדברים הוא הורדת מחירי המגרשים.

<עאטף גריפאת: היום צעיר בבית זרזיר עם המצב הכלכלי הנמוך במקום, כדי לבנות בית הוא צריך לעבוד עשרים שנים.

<עאטף גריפאת: זה אומר שהוא מגיע לגיל ארבעים פלוס ואז קשה לו להתחתן.

<עאטף גריפאת: זאת הרגשה לא טובה ופתרון לא טוב.

<עאטף גריפאת: תודה.

זבולון כלפה: יש עוד מישהו מראשי הרשויות שרוצה להתייחס?

זבולון כלפה: סיימנו עם כולם.

זבולון כלפה: אנחנו עוברים למשרדי הממשלה ונתחיל עם משרד ראש הממשלה ואני רואה שיש שני דוברים ממשרד ראש הממשלה.

<קריאה: הוא יושב ראש יד לבנים.

זבולון כלפה: רשמו אותך מתחת משרד ראש הממשלה.

זבולון כלפה: אם כבר הגעת, נשמע אותך.

<זיאד סעדי: אני יושב ראש יד לבנים הבדואים ואתר ההנצחה הממלכתי לזכר החללים הבדואים.

<זיאד סעדי: יש לנו אתר הנצחה אחד ויחיד במדינת ישראל, אתר שהמדינה הקימה בהחלטת ממשלה.

<זיאד סעדי: אתר ההנצחה הממלכתי מנציח 188 חללים בדואים שנפלו במלחמות ישראל מאז קום המדינה ועד עצם היום הזה.

<זיאד סעדי: האתר הוקם בהחלטת ממשלה ומתוקצב על ידי משרד הביטחון.

<זיאד סעדי: האתר הוקם בצפון, בהתאם להחלטת הממשלה.

זבולון כלפה: יש אתר גם בדרום.

זבולון כלפה: לא?

<זיאד סעדי: אין.

זבולון כלפה: צומת בית קמא.

<זיאד סעדי: לא.

<זיאד סעדי: אין.

<זיאד סעדי: זה האתר הממלכתי היחיד.

<זיאד סעדי: אין אתר הנצחה אחר, לא ממלכתי ולא לא ממלכתי.

<זיאד סעדי: פעם הייתה מחשבה – של איציק מרדכי עת היה שר הביטחון - להקים אחד בצפון ואחד בדרום אבל היא ירדה והתקבלה החלטת ממשלה להקים את האתר בצפון.

<זיאד סעדי: תקציב האתר הוא מיליון וחצי שקלים כאשר מיליון שקלים מתקבלים ממשרד הביטחון, מוועדת התמיכות, וחצי מיליון שקלים ממשרד ראש הממשלה כתקציב תגבור.

<זיאד סעדי: תקציב התגבור יסתיים ב-2015.

<זיאד סעדי: הבנייה שלנו, העתיד שלנו והראייה שלנו היא שהתקציב הזה הוא מוגבל ולא מספק את כל הצרכים למענם הוקם האתר.

<זיאד סעדי: אם יש לכם את האפשרות בהתערבות שלכם באגף הכספים, נבקש אותה.

<זיאד סעדי: מדי שנה אתם מאשרים לנו 500 אלף שקלים לצורך העברה, באוקטובר וגם בנובמבר, כאשר הביצוע צריך להיות מינואר.

זבולון כלפה: אתה אומר שכרגע זה מחויב עד 2015.

<זיאד סעדי: כן.

זבולון כלפה: כולל.

<זיאד סעדי: כולל 2015.

זבולון כלפה: זה מה שנקרא עוד חזון למועד.

<זיאד סעדי: לא.

<זיאד סעדי: במדינת ישראל צריך לעבוד מעכשיו על מנת לקבל עבור שנת 2016.

זבולון כלפה: לא כשיש לכם עכשיו נציג נאמן בכנסת.

זבולון כלפה: אתה יכול להיות יותר רגוע.

<זיאד סעדי: אנחנו שמחים ורגועים.

<זיאד סעדי: אנחנו צריכים להגיע לשריון התקציב כי האתר חשוב לכולם, הוא מנציח את החללים וחשוב לנו שהוא ימשיך להתקיים.

<זיאד סעדי: לכן נשמח להתערבות שלכם.

זבולון כלפה: תודה רבה.

זבולון כלפה: משרד ראש הממשלה.

<מוחמד כעבייה: אני מברך על היוזמה שלך לפגוש נציגים מהמגזר הבדואי בצפון.

<מוחמד כעבייה: אני חושב שהישיבה הזאת היא חשובה מאוד.

<מוחמד כעבייה: אני מלווה את המגזר הבדואי מ-1996, אז הייתי במשרד השיכון ובמשרד האוצר.

<מוחמד כעבייה: את הנושא של ערב אל נעים אני מלווה שנים רבות ואכן ראש הממשלה דאג שתהיה החלטה ראשונה היסטורית לגבי ערב אל נעים.

<מוחמד כעבייה: ליווינו את המקום.

<מוחמד כעבייה: היו בעיות ומי שאשם זאת לא רק הממשלה אלא גם התושבים.

<מוחמד כעבייה: הקמנו ועדה ועד שהסדרנו את העניינים, את חלוקת האדמה וכולי, עבר זמן ויעיד על כך ראש המועצה.

<מוחמד כעבייה: אני אומר זאת כדי שנדע למה התעכב כל הנושא הזה.

<מוחמד כעבייה: מבחינתנו כמשרד ראש הממשלה, יש כן נטייה לתקצב את ערב אל נעים בתקציב מיוחד?

זבולון כלפה: איפה נעצר המהלך הזה לגבי החלטת ממשלה, הצעת מחליטים?

<מוחמד כעבייה: בינתיים הוא מתעכב.

זבולון כלפה: מה הסיבה?

<מוחמד כעבייה: כנראה תקציבית.

<מוחמד כעבייה: ישבתי עם מיכל פרנק בנושא הזה והיא אמרה לי שאכן יש בעיה בנושא אבל יימצא פתרון לבעיה של ערב אל נעים ויהיה למקום תקציב.

<מוחמד כעבייה: מבחינת המגזר הבדואי בצפון.

<מוחמד כעבייה: אנחנו הבאנו כמה החלטות ממשלה ואחת מהן, הראשונה, לגבי 614 מיליון שקלים, השנייה בתקופה של אריק שרון עם 314 מיליון שקלים ועכשיו יש החלטה לגבי 400 מיליון שקלים למגזר הבדואי בצפון כולל פיתוח תשתיות מול משרדי הממשלה השונים.

<מוחמד כעבייה: אנחנו מעבירים את הכסף למשרדים הנוגעים בדבר והמועצות המקומיות צריכות לטפל.

<מוחמד כעבייה: חלק טופל, חלק לא טופל ובחלק צריכים ראשי המועצות להגיש בקשות וחלקם לא הגישו בקשות.

<מוחמד כעבייה: לדוגמה, ראש מועצה צריך להגיש את הבקשות בזמן על מנת שהוא יקבל את התקציב שלו.

<מוחמד כעבייה: אנחנו כמשרד ראש הממשלה – ונמצאים כאן

<מוחמד כעבייה: גם נציגי משרדי הממשלה השונים – מלווים את האוכלוסייה הבדואית בצפון ועוקבים אחרי החלטת הממשלה כדי שתתבצע.

<מוחמד כעבייה: אנחנו בודקים אם הכסף בוצע וזרם למטרות שלו או לא.

<מוחמד כעבייה: אם הכסף לא זרם, יש בעיה ואולי הבעיה היא במועצות ואולי אין מספיק תכנון, אבל אנחנו כמשרד ראש הממשלה עוקבים אחרי הנושא.

<מוחמד כעבייה: יש לנו גם לשכה בצפון ואנחנו עוקבים אחרי הנושא.

<מוחמד כעבייה: אני עובד מול כל ראשי המועצות ואם יש בעיה, מגיעים אלי.

זבולון כלפה: מה התשובות שאתה כמשרד ראש הממשלה נותן למשל לראשי הרשויות שאני שומע אותם אומרים שיש כאן פער מתמיד בין היכולת שלהם לספק שירותים בסיסיים לתושבים שלהם לבין מצד שני מקור ההכנסות שלהם?

זבולון כלפה: יש כאן בעיה מובנית.

<מוחמד כעבייה: כמו שאמרו ראשי המועצות, המגזר הוא מגזר עני.

<מוחמד כעבייה: אנחנו חשבנו להקים אזורי תעשייה משותפים עם המועצות הערביות, עם עמק יזרעאל ואולי עם המועצה האזורית משגב.

זבולון כלפה: מהניסיון בדרום אני יכול להגיד לך שאני שותף למהלך כזה כחבר מועצה אזורית בני שמעון יחד עם רהט ועם להבים והקמנו פארק תעשיות שאמנם נען על תב"ע ישנה, הוא נקרא עידן הנגב שהיום כולם מתהדרים בזה שהם עושים אותו אבל לא משנה.

<מוחמד כעבייה: זאת החלטת הממשלה.

זבולון כלפה: נכון, החלטת הממשלה מתקצבת אותו.

זבולון כלפה: לאחרונה, בנובמבר, העברנו 12 מיליון שקלים.

זבולון כלפה: זה יצא וין-וין כי זה יוצר שם מקור תעסוקה גדול מאוד ובעוד בעזרת השם חודשיים-שלושה יתחילו לעבוד שם בסודה סטרים 350 אנשים ורובם הגדול יבואו מרהט כי זה ממש אצלם וממש צמוד אליהם.

זבולון כלפה: עד סוף השנה יעבדו שם סדר גודל של קרוב לאלף אנשים וזה אזור תעשייה שהוא עם ביקושים גדולים והכול הולך ומתפתח.

זבולון כלפה: אני מנסה להבין למה שם באזור לא הולכים לזה.

<מוחמד כעבייה: יש מחשבה.

<מוחמד כעבייה: לדוגמה, אזור תעשייה משותף לזרזיר, כעביה והמועצה האזורית עמק יזרעאל, זה לא מתקדם אבל יש מחשבה.

זבולון כלפה: מה הבעיות?

זבולון כלפה: איפה החסמים?

<מוחמד כעבייה: תקציביות.

<מוחמד כעבייה: יהיה תקציב.

<מוחמד כעבייה: כנראה שר הכלכלה בינתיים מעכב את הנושא.

<מוחמד כעבייה: היינו שם עם השר הקודם בישיבות וסיכמנו מהלכים, אבל הדבר לא התקדם כי היו בחירות.

<מוחמד כעבייה: אני חושב שכן צריך להקים אזור תעשייה משותף כי להקים אזור תעשייה לישוב קטן, זה לא ייתן את המענה.

זבולון כלפה: זה גם מנוגד למדיניות המשרדים.

<מוחמד כעבייה: נכון.

<מוחמד כעבייה: המחשבה שלנו היא להקים אזורי תעשייה משותפים על מנת לתת תנופה.

<מוחמד כעבייה: יש לנו ישובים כמו מגדל העמק ורמת ישי, ושם יש להם אזורי תעשייה.

<מוחמד כעבייה: על מנת לתת תנופה ותעסוקה לתושבים שלנו, אנחנו רוצים להקים אזורי תעשייה משותפים שיחזקו את הישובים שלנו.

זבולון כלפה: מחשבות זה דבר חשוב וטוב, אבל צריך לממש.

זבולון כלפה: הישובים כאן הם לא ישובים חדשים אלא אלה ישובים ותיקים.

<קריאה: ארבעים שנים.

זבולון כלפה: אלה אנשים שיושבים במקום עשרות שנים.

זבולון כלפה: למה התהליכים לוקחים כל כך הרבה זמן?

זבולון כלפה: למה אי אפשר לחשוב, לתכנן, לתקצב, לפעול ולעשות?

זבולון כלפה: הרי זה דבר הגיוני ונכון.

<מוחמד כעבייה: אדוני, אתה מכיר את המערכות וראש הממשלה אמר את זה.

<מוחמד כעבייה: זה לא קל.

<מוחמד כעבייה: עד שתתכנן ותוסיף על כך את זה ש יש לך כל מיני גופים ממשלתיים שמפריעים לך ולא נותנים לך הסכמות.

<מוחמד כעבייה: לוקח זמן לתכנן.

זבולון כלפה: יש מישהו שרואה את המשימה הזאת כמשימה כוללת?

זבולון כלפה: זאת אומרת, לאזור הצפון לצורך העניין כלפי כלל הרשויות האלה של הבדואים.

זבולון כלפה: זה בעצם לתת להם את אותן חלקות עליהן אנחנו מדברים.

זבולון כלפה: נניח במתווה שאתה מתאר אותו, בשיתוף פעולה יחד עם הרשויות האזוריות למצוא את הנוסחה הנכונה איך מסתדרים לגבי הקרקע אבל שההכנסות שם יהיו מחולקות בצורה כזאת או אחרת.

זבולון כלפה: יש מישהו שרואה את זה כמשימה והולך לישון בלילה עם זה, קם עם זה בבוקר וזאת המשימה שלו?

<מוחמד כעבייה: אנחנו נדאג לישיבה משותפת עם ראשי המועצות, עם משרד ראש הממשלה, עם אגף תיאום בקרה.

זבולון כלפה: אנחנו נזמן את מיכל פרנק.

<מוחמד כעבייה: אנחנו נדאג שתהיה ישיבה כדי לדון ביחד על תכנית עליה יסוכם עם ראשי המועצות איך לתת פתרונות לנושא של אבטלה במגזר הבדואי ואיך לתת פתרון לכל הבעיות של האוכלוסייה הבדואית בצפון.

זבולון כלפה: בסדר.

זבולון כלפה: ברשותכם, אני אשנה מעט את הסדר ונלך לפי סדר היושבים כדי שנקיף את הדברים.

זבולון כלפה: משרד החינוך.

<גנאדי קמנצקי: לגבי ערב אל נעים.

<גנאדי קמנצקי: ברגע שהם הגישו בקשה והקרקע תהיה זמינה לביצוע – הבנתי שהתב"ע כבר מאושרת ורק צריך לבדוק האם הם בעלים על המגרש והוא בידי הרשות – נקדם את התכנון ואחר כך בנייה.

זבולון כלפה: לגבי הרשויות האחרות?

זבולון כלפה: התיאורים שנשמעו כאן.

זבולון כלפה: דרך אגב, ראש המועצה, אתם תדאגו להעביר בקשה בהקדם כולל כל הנתונים, כולל סטטוס קרקע וכולי כדי שאפשר יהיה לקדם את התהליכים במקביל ואולי גם נראה את האור בקצה המנהרה לפחות בתחום הזה.

<רון שני: אנחנו סומכים על משרד החינוך.

<גנאדי קמנצקי: דרך אגב, הגנים שקיימים, אנחנו תקצבנו אותם.

<גנאדי קמנצקי: המבנים הם בינתיים מבנים יבילים אבל נבנה גם מבני קבע.

זבולון כלפה: ראיתי אותם.

זבולון כלפה: יפה מאוד.

<גנאדי קמנצקי: לגבי ישובים אחרים.

<גנאדי קמנצקי: אני שמח לשמוע שכמעט לא היו הערות לגבי נושא החינוך חוץ מאשר בזרזיר.

<גנאדי קמנצקי: לזרזיר אני רוצה לומר דבר אחד.

<גנאדי קמנצקי: כבר כמה שנים אתם מבקשים את הבקשה וכבר כמה שנים אנחנו עונים לכם ומבקשים שתגישו דוח מהנדס על המצב.

<עאטף גריפאת: הגשנו.

<גנאדי קמנצקי: מתי?

<גנאדי קמנצקי: לפני חודשיים?

<עאטף גריפאת: לפני חודש.

זבולון כלפה: בסך הכול אני רואה כאן נכונות גדולה מאוד.

זבולון כלפה: זה מסוג הבעיות שבאמת יש כאן אוזן קשבת, כך אני מתרשם מגנאדי.

זבולון כלפה: נראה לי שבאמת יש מגמה לפתור את הבעיות.

<גנאדי קמנצקי: גם מצד הרשויות.

זבולון כלפה: ברור לי.

זבולון כלפה: מכולם.

זבולון כלפה: ראש מועצת זרזיר, אם אפשר, אני אשמח לקבל משוב מכם כי זה נראה לי נושא באמת פשוט שאפשר לסיים אותו במהירות.

זבולון כלפה: לגבי בנייה חדשה, יש איזשהו צורך שנמצא בקנה מבחינת

זבולון כלפה: כם בתחום של גני ילדים או בתי ספר?

<עאטף גריפאת: אין בקשה שלא הגשנו למשרד החינוך ולא אושרה.

זבולון כלפה: יפה מאוד.

<קריאה: אפשר להגיד מילה טובה על שר החינוך הקודם.

<עאטף גריפאת: אפשר להגיד מילה גם למשרד השיכון, גם ממנו אנחנו מקבלים.

<גנאדי קמנצקי: לגבי זרזיר, נבדוק.

<גנאדי קמנצקי: המהנדסים שלנו בודקים אותו אבל לא תמיד באופן אוטומטי מאשרים כי לפעמים מספיק לתקן גג וזה בסדר.

<גנאדי קמנצקי: לשם כך יש מהנדסים שמתייחסים לעבודה שלהם ברצינות וכשנדע תשובה, נוכל להתייחס לגופו של עניין של כל מוסד.

<מוחמד אלהיב: אני ממונה על החינוך הבדואי במשרד החינוך.

זבולון כלפה: אתה יושב במשרד החינוך בירושלים.

<מוחמד אלהיב: כן.

<מוחמד אלהיב: בירושלים.

<מוחמד אלהיב: לגבי הבינוי, דווקא בארבע-חמש השנים האחרונות פתחנו הרבה גנים גם בדרום וגם בצפון.

<מוחמד אלהיב: כמעט ואין ישוב אחד שחסר לו גן.

<מוחמד אלהיב: אם יש רשות אחת שתאמר שחסר לה גן, יבקשו גן ואנחנו ניתן העדפה מתקנת למגזר הבדואי בצורה האופטימלית ביותר.

<מוחמד אלהיב: כנ"ל לגבי הבינוי.

<מוחמד אלהיב: כל מה שצריך, רק יגישו.

<מוחמד אלהיב: בוא נגיד שמבחינת הבינוי בצפון מצבנו טוב.

<מוחמד אלהיב: מה שצריך, המשרד נותן העדפה מתקנת למגזר בצפון ובדרום.

זבולון כלפה: אתם נתקלים בבעיות של ישובים שיש להם צורך ויש בעיה של תכנון, של סטטוס קרקע או דברים כאלה?

<מוחמד אלהיב: נכון.

<מוחמד אלהיב: בצפון פחות.

זבולון כלפה: אני מדבר כרגע על הצפון.

זבולון כלפה: נעזוב את הדרום.

<מוחמד אלהיב: בצפון פחות.

<מוחמד אלהיב: כמעט כל הבעיות מטופלות.

<מוחמד אלהיב: בעיית זרזיר, רק עכשיו הוא מעלה אותה.

<מוחמד אלהיב: בעבר היו פניות אבל לא היו פניות מסודרות ואילו עכשיו הפנייה יותר מסודרת.

<עאטף גריפאת: לפני שאתה עובר למשרד הפנים, אני רוצה לומר לך ששר הפנים הנוכחי, שמענו אותו בהרבה הזדמנויות אומר שהוא רוצה לתקן את העיוות הזה של חלוקת ההכנסות.

<עאטף גריפאת: אני אומר שבעזרת הממונה על מחוז הצפון בפועל וגם יש לנו את יועץ השר שנמצא כאן והוא מוערך מבחינתנו והוא מקדם תכניות במגזר הבדואי, אנחנו רוצים לחזק את הנקודה הזאת.

<עאטף גריפאת: זאת נקודה שיכולה לפתור לנו הרבה בעיות.

זבולון כלפה: תכף נשמע את אנשי משרד הפנים לגבי הדבר הזה.

זבולון כלפה: נכנס בשקט נציג משרד האוצר ומאחר והוא כאן, נמשיך אתו.

זבולון כלפה: לא היית בחלק הראשון של הדיון עת אמרתי שמבחינתי הזרז לדיון הזה היה ביקור שלי בצפון במועצה אזורית משגב ואז נחשפתי למציאות של ערב אל נעים אבל בין לבין כל הסוגיה הזאת בצפון, ואני מצהיר כאן ואומר שאני מבחינתי הולך לשמש, ודאי בשלוש השנים הקרובות שאני כאן – ואם יהיו יותר, בעזרת השם גם - ככתובת כדי לראות איך אנחנו מתמודדים ומוציאים את העגלה הזאת מהמסלול בו היא נמצאת ושמים אותה על איזשהו מסלול שרואים אופק בעניין ומסיימים את התהליכים.

זבולון כלפה: ברשותך, אני רוצה למקד אותך כרגע - ואולי תרצה להתייחס גם לישובים אחרים שראשי המועצות שלהם נמצאים כאן – לגבי ערב אל נעים בכובע של התקצוב ולשאול אותך איך אנחנו נעים קדימה.

זבולון כלפה: יש כאן החלטת ממשלה שגובשה בעבר אבל משום מה היא נעצרה.

זבולון כלפה: חלק מהמשרדים כן התייחסו ותקצבו בהתאם.

זבולון כלפה: יושב כאן נציג משרד התחבורה, לא נמצא נציג משרד החקלאות, ואלה שני משרדים שנחלצו קדימה בעניין של התקצוב לגבי עבודות הביצוע.

זבולון כלפה: יושב כאן מנהל המחוז ויועץ השר במשרד הפנים שהם בעצם סיימו וסייעו בנושא של התכנון כי אני מבין שהתקציב היה דרכם ובסיועו של משרד הפנים, כולל הליווי שלהם.

זבולון כלפה: בעצם כרגע אנחנו נמצאים רגע לפני הפריצה כדי לשים את ערב אל נעים על מסלול שבמהלך השנתיים-שלוש השנים הקרובות יגיע להסדרה מלאה ופחות או יותר כל דבר ימצא את מקומו.

זבולון כלפה: איפה אתם עומדים ביחס לדבר הזה?

<צחי דוד: לגבי המעורבות שלנו בעיקר בהקשר של משרד הבינוי והשיכון, אני לא יודע אם הם כבר הציגו את הנושא.

זבולון כלפה: לא.

זבולון כלפה: עדיין לא.

זבולון כלפה: הם התייחסו ספציפית לאחת הנקודות שעלתה.

<צחי דוד: הקמת ישוב חדש היא מה שנקרא במסגרת של משק סגור.

<צחי דוד: משרד השיכון יציג יותר לעומק ממני ואני אתייחס רק למעורבות שלנו.

<צחי דוד: בהקמה של ישוב, לעתים במגזר המיעוטים, בטח ישוב חדש, נדרש מימון משמעותי.

<צחי דוד: במסגרת משק סגור אנחנו גובים בעצם את מלוא ההוצאות מהמשתכנים וזה מממן את הבנייה.

<צחי דוד: בהקמת ישוב חדש, בוודאי במגזר המיעוטים, בוודאי בפריפריה, יש גם סבסוד ויש גם מקדמי מימון.

<צחי דוד: אנחנו מודעים לזה ומכירים את זה.

<צחי דוד: אנחנו יודעים שהמשרד עתיד להציג לנו את זה בזמן הקרוב.

<צחי דוד: הייתה כבר איזושהי הצגה מאוד ראשונית בהקשר של חסמי פיתוח.

<צחי דוד: אנחנו נצטרך למצוא את המענה.

זבולון כלפה: יש איזשהו תקציב ייעודי למגזר הזה בתוך המשרד בצורה כזאת או אחרת?

זבולון כלפה: איך זה עובד?

זבולון כלפה: או שזה בתוך הפול הכללי?

<צחי דוד: יש גם וגם.

<צחי דוד: במסגרת החלטת הממשלה ספציפית למגזר הבדואי בצפון, יש סבסוד של 75 אחוזים לחיילים משוחררים.

<צחי דוד: כלומר, מחיר הפיתוח על המגרש הוא מאוד מאוד נמוך.

<צחי דוד: זה מתוקצב לכשיבואו חבר'ה חיילים משוחררים לרכוש מגרשים, אז הם יקבלו סבסוד של 75 אחוזים.

זבולון כלפה: משרד השיכון מבצע פיתוח?

זבולון כלפה: המועצה מבצעת?

<צחי דוד: אני לא יודע אם משרד השיכון מבצע ספציפית אבל זה יכול להיות גם וגם.

<קריאה: לפי החלטת הממשלה, כל חייל משוחרר היכן שהוא מקבל הנחה של 75 אחוזים.

<צחי דוד: נכון.

<צחי דוד: זה לגבי המגזר הדרוזי והבדואי בצפון.

<צחי דוד: אין את זה באף מגזר אחר.

<מוחמד אלהיב: כול בנות שירות לאומי?

<צחי דוד: הוא מכיר את זה טוב ממני.

<קריאה: לא כולל.

<מוחמד אלהיב: זאת החלטה רק לגבי החיילים המשוחררים.

<צחי דוד: לדעתי אלה חיילים משוחררים בלבד.

<צחי דוד: לכשהמשרד יעמיד דרישה לקדמי מימון, אנחנו נבחן אותה.

<צחי דוד: אנחנו מכירים את הבעיות ונמצא את הפתרונות.

<רון שני: הייתי רוצה להעיר משהו לצחי.

<רון שני: המילה משק סגור, שאני לא יודע כמה עמיתים שלי מכירים אותה, זה שורש הרע כאן.

<רון שני: משק סגור, זה אומר שבסופו של דבר כל עלות פיתוח הישוב תיגבה מהתושבים.

<רון שני: אנחנו מדברים על תושבים שאין להם.

<צחי דוד: חוץ מהחלק של הסבסוד שממילא הוא נותן.

<רון שני: עזוב את הסבסוד ואת המגרש העצמי, זאת אומרת פיתוח המגרש והבית.

<צחי דוד: זה לא מעט.

<צחי דוד: זה 75 אחוזים מהסך הכול.

<רון שני: לא כולם חיילים משוחררים.

<רון שני: אני מדבר על רוב התושבים.

זבולון כלפה: אתה אומר שבעצם לבעיה הזאת אין פתרון.

<רון שני: זה אומר שכל תושב או כל בית אב יידרש לכחצי מיליון שקלים.

<רון שני: אלה לא סכומים שיש לא לתושבים הבדואים במשגב ולא ברשויות השונות.

זבולון כלפה: אני רוצה לחדד.

זבולון כלפה: אם אמרנו שבערב אל נעים חיות 150 משפחות, אני בעצם צריך לחלק את ה-77 מיליון שקלים הללו ב-150 משפחות.

<שלמה פייבלוביץ: לא.

<שלמה פייבלוביץ: אדוני היושב ראש, אין מצב שיהיה אפשר לחלק את זה כי במשק סגור אנחנו מחלקים על אדמות מדינה וכאן יש לנו רק 27 מגרשים שהם אדמות מדינה.

<שלמה פייבלוביץ: הכול כאן אדמות פרטיות והוא לא יכסה את העלות של הפרויקט, גם של התשתיות.

<שלמה פייבלוביץ: גם אם נגיד שאלה כאילו תושבים חדשים.

<צחי דוד: במגזר יש לנו גם סבסוד בקרקע פרטית.

<שלמה פייבלוביץ: בסכומים קטנים ביותר.

<שלמה פייבלוביץ: גם אם נגיד שאלה תושבים חדשים, התכנית והאומדן לא יכולים לכסות את עלות הקמת הבית.

זבולון כלפה: תגיד לי איך הולך להיבנות ישוב כזה.

<שלמה פייבלוביץ: זאת חייבת להיות החלטת ממשלה ספציפית נקודתית שכל משרד יפעל בשיתוף עם המועצה.

זבולון כלפה: בעצם זה לא קדם מימון.

<שלמה פייבלוביץ: לא.

<שלמה פייבלוביץ: קדם מימון, שום דבר לא יעזור כאן.

<שלמה פייבלוביץ: אין ממי לגבות כי זאת קרקע פרטית וקרקע פרטית אתה יכול טיפה לסבסד ואתה יכול לגבות היטלים, אבל כאן זה כלום.

זבולון כלפה: בוא ננתק כי הרי מן הסתם כל מה שקשור לתחום של נניח מבני החינוך, ממילא זה מתייחס כמו לכל מקום אחר ואולי אפילו בהעדפה מתקנת.

זבולון כלפה: זאת אומרת, בדרך כלל אתם נותנים שמונים אחוזים לתקצוב.

<גנאדי קמנצקי: לבית ספר מאה אחוזים.

<גנאדי קמנצקי: משרד החינוך נותן בלי מצ'ינג.

זבולון כלפה: בכל מקום במדינה?

<גנאדי קמנצקי: כן.

זבולון כלפה: מאה אחוזים עם תוצאות מכרז?

<גנאדי קמנצקי: לא.

זבולון כלפה: לפי המפתח שלך.

<גנאדי קמנצקי: לפעמים זה קצת קשה יותר להיכנס, אז לא עושים פיתוח פה ושם אבל בגדול רוב הרשויות מסוגלות לעמוד בתקציב שלנו.

זבולון כלפה: הניסיון מלמד שהם עומדים בזה.

<גנאדי קמנצקי: זה תלוי איזה תוואי.

<גנאדי קמנצקי: בדרך כלל זה מאוד תלוי.

זבולון כלפה: אם יש שיפוע, זה נלקח בחשבון.

זבולון כלפה: אם אני זוכר נכון, 12 אחוזי שיפוע.

<גנאדי קמנצקי: יש תוספות.

<גנאדי קמנצקי: לפעמים זה לא מכסה.

<קריאה: יש מה שנקרא תשתיות היקפיות.

<גנאדי קמנצקי: כן, אבל בגדול אם הקרקע נורמלית, אין בעיה לבנות בתקציב.

<קריאה: הלוואי כל המשרדים כמו משרד החינוך.

זבולון כלפה: אני רוצה לנתק כאן את העסק הזה.

זבולון כלפה: אנחנו בעצם צריכים להתמקד כאן בשתי שורות, במשרד התחבורה ובמשרד השיכון.

זבולון כלפה: משרד הפנים לגבי הסוגיה של בית העלמין, זה בעצם איזשהו תקציב ייעודי בדרך כלל.

<סאהר איסמעיל: כן.

זבולון כלפה: זה לא משהו שנגבה מהתושבים באיזושהי צורה.

<סאהר איסמעיל: יש לנו את אגף העדות הלא יהודיות במשרד הפנים ולו יש תקציב שאכן תומך בהרחבה ושיקום בתי קברות קיימים ובתי תפילה.

<סאהר איסמעיל: אפשר להגיש אליו את הבקשות.

זבולון כלפה: לצורך העניין, במציאות של היום, עד 120 לכל תושבי ערב אל נעים, מה קורה היום?

<סאהר איסמעיל: אני לא יודע מה הסטטוס מול הרשות האזורית שם.

זבולון כלפה: בתב"ע יש בית עלמין?

<קריאה: כן.

זבולון כלפה: המדיניות שם מאפשרת בתי עלמין קטנים בישובים הבודדים?

<קריאה: כן.

<ראיק סאלם: במגזר הבדואי, לכל ישוב יש בית עלמין משלו.

זבולון כלפה: לפי מה שאני רואה כאן בטבלה, אני מבין שעדיין לא תוקצב הדבר הזה.

זבולון כלפה: היום אנשים קובעים לפי איזושהי תכנית מסוימת?

<ראיק סאלם: יש בית עלמין ישן שמיועד לשימור.

<ראיק סאלם: בתכנית החדשה יש מקום שמיועד ובונים בית עלמין חדש.

<ראיק סאלם: בשימוש הנוכחי, בית עלמין ישן בו השתמשנו לפני התכנון, עת קראו לנו פזורה.

<ראיק סאלם: שמרנו אותו ועכשיו משתמשים בו בתקווה נגיע לבית עלמין חדש ונתחיל לקבור בו בצורה ראויה את הנפטרים.

<רון שני: משרד השיכון הוא המפתח כאן.

<רון שני: משרד התחבורה, זה גם לעוד זמן ארוך כי זה כביש הגישה אל הישוב.

<רון שני: הנושא המרכזי הוא משרד השיכון עם הפיתוח הפנימי של הישוב.

<רון שני: במשק סגור זה פשוט לא יקרה.

<צחי דוד: אני רוצה לחדד את התשובה לזה.

<צחי דוד: אני מבין שגם יש קרקע פרטית אבל זה לא חשוב כי כאשר מפתחים משק סגור המשמעות היא שיש הכנסות ויש הוצאות.

<צחי דוד: ההוצאות כמובן זה מה שמצוין כאן עם ההתאמות הספציפיות.

<צחי דוד: יש מה שנקרא קדמי מימון, יש תקציבי סבסוד, יש גם סבסוד בקרקע פרטית, יש מנגנונים להפעיל אותו כאשר אנחנו מדברים על מושא שזה פיתוח בקרקע פרטית פלוס קרקע מדינה והפיתוח הוא תמיד יהיה בקרקע פרטית.

<צחי דוד: השאלה שאתה מעלה היא מה שיעור הסבסוד.

<צחי דוד: יש פתרונות גם לקרקע פרטית ויש גם פתרונות לקרקע מדינה.

<צחי דוד: בסוף, כאשר עושים פיתוח, זה עבור אנשים שבאים להקים את ביתם.

<צחי דוד: אנחנו לא עושים פיתוח ועליו שמים בתים.

<צחי דוד: לא שמים שום דבר אחר.

<צחי דוד: אחרי כן אנשים מוציאים כסף מכיסם ובונים בית.

<צחי דוד: הם גם צריכים להשתתף בחלקם.

<קריאה: משלמים עבור הבנייה.

<צחי דוד: משלמים גם שיעור מסוים עבור פיתוח.

<צחי דוד: יש מקומות שמשלמים יותר ויש מקומות שמשלמים פחות.

<צחי דוד: אם אלה חיילים משוחררים - משלמים הרבה פחות, אם אלה אחרים – משלמים פחות אבל יותר מאשר החיילים המשוחררים.

<צחי דוד: יש איזושהי דינמיקה.

<צחי דוד: לכשתוצג לנו תכנית, אני בטוח שנדע לתפור את החליפה המתאימה.

<צחי דוד: יש לנו כלים מהחלטות הממשלה הייעודיות, יש לנו כלים מהחלטות הממשלה של הפריפריה ובסוף לא עושים את הפיתוח כדי שהוא יישאר רק פיתוח.

<צחי דוד: אדם בא להקים את ביתו, הוא הולך להוציא הרבה מאוד כסף, מאות אלפי שקלים, ויוציא גם את החלק שרלוונטי.

זבולון כלפה: אני רוצה לשים זום על החלק הזה של משרד השיכון בדבר הקונקרטי הזה של ערב אל נעים כי ביחס לישובים אחרים נצטרך להיכנס יותר לעומק כדי באמת להכין חומר בצורה מסודרת כזאת כדי להתמודד עם הדבר.

זבולון כלפה: זה בעצם אומר, אם אני מבין נכון את הדברים – שלמה, תקן אותי אם אני טועה – שבעצם השלב הבא צריך להיות איזשהו מפגש משותף של כלל הגורמים כדי לקבל כאן את ההחלטה, כולל אגף התקציבים באוצר, במקרה שלנו צחי, לשבת סביב שולחן אחד ולשבת עד שיצא עשן לבן.

<קריאה: מה שנקרא איגום תקציבים.

<שלמה פייבלוביץ: היושב ראש, אני רוצה להתייחס.

<שלמה פייבלוביץ: הפעולות של משרד השיכון במגזר הבדואי הן מכוח החלטת ממשלה בשלושה תחומים – חברתי וכאן יש 2.5 מיליון שקלים למוסדות ציבור.

<קריאה: מה שנקרא שיקום שכונות.

<קריאה: נכון?

<שלמה פייבלוביץ: לא.

<שלמה פייבלוביץ: מוסדות ציבור עם שני מיליון שקלים לכל המגזר ובפיתוח ותכנון תשתיות, כמה שצריך, ותשתיות ותיקות שהתקציב נע בין 3.5 לחמישה מיליון שקלים.

<שלמה פייבלוביץ: אלה התכניות ואת הכסף אנחנו מקבלים לתכניות ייחודיות למגזר הבדואי.

<שלמה פייבלוביץ: את הכסף אנחנו מקבלים דרך משרד ראש הממשלה.

<שלמה פייבלוביץ: זאת אומרת, אנחנו מגישים את הצרכים ומקבלים.

<שלמה פייבלוביץ: אם אני הולך לעשות פיתוח בביר אל מכסור או בעכביה או בזרזיר, התכניות שידידי צחי ממשרד האוצר מדבר עליהן הן נכונות וקיימות.

<שלמה פייבלוביץ: זאת אומרת, כמה עולה להקים את השכונה, מה הדלתא, כמה אני יכול לגבות מחיילים משוחררים, מה אני מפתח ויוצאים לפיתוח השכונה.

<שלמה פייבלוביץ: כאן, אם אני אקח את התכניות האלה, אני לא אצליח להקים את ערב אל נעים בתכניות אלו כי הדלתא היא גדולה יותר, אלא אם כן כל דייר ישים כאן כמה מאות אלפי שקלים.

<שלמה פייבלוביץ: אני לא רואה איך אפשר לגבות מהם.

<שלמה פייבלוביץ: אני לא יכול לגבות מהם כי הרוב היא קרקע פרטית.

<שלמה פייבלוביץ: כחבר מועצה לשעבר אני יודע שלמועצה אין מה שנקרא חוק ההיטלים וגם היא לא יכולה לגבות, כך שצערי הרב אי אפשר להקים את הישוב הזה במסגרת הרגילה אלא צריך לחשוב כאן על משהו אחר לגמרי מהקיים במקומות אחרים.

זבולון כלפה: אני עדיין חוזר ואומר שבעצם צריך להגיע לכאן מקור ייעודי ספציפית כדי להתמודד עם הפער הזה שקיים.

זבולון כלפה: אם לצורך העניין נניח רק החלק של משרד השיכון, שלושים ומשהו מיליון שקלים, שמופיע כאן ברובריקה בפריסה על פני ארבע שנים, כדי להתמודד עם הדבר הזה אנחנו צריכים סיכום עם משרד האוצר, משרד ראש הממשלה ומשרד השיכון.

<סאהר איסמעיל: איגום תקציבים.

זבולון כלפה: לסכם תכנית עבודה לגבי נניח ערב אל נעים במקרה שלנו ופריסה על פני ציר הזמן של שלוש או ארבע שנים ואז מבחינתך יש לך את הכלים לצאת לביצוע.

זבולון כלפה: אתם הייתם שותפים לתכנון של הישוב?

<שלמה פייבלוביץ: אנחנו תכננו כאן חצי מיליון שקלים.

<שלמה פייבלוביץ: מעבר לכך, גם הקידום של הזזת הקרוואנים על התשתיות הקיימות למבנים זמינים כדי שאנשים יתחילו לבנות, נעשה במימון שלנו כמחווה.

<שלמה פייבלוביץ: אלה הכלים היחידים שיכולנו לתת.

<שלמה פייבלוביץ: היום הם יבואו ויבקשו מאתנו עוד שקל, לא נוכל לתת.

<שלמה פייבלוביץ: נתנו להם את האפשרות הראשונה להתחיל להעביר את המבנים היבילים מהתשתיות הציבוריות שצריכות לקום כדי שמשרד התחבורה יוכל לעבוד ושיתחילו לבנות את הבתים.

<שלמה פייבלוביץ: אין לנו יותר תכניות מיוחדות לצורך קידום הנוא.

זבולון כלפה: אני רוצה לשמוע את משרד הפנים.

<סאהר איסמעיל: ברשותכם, אני אתחיל ואתן בשישים שניות סקירה כללית.

<סאהר איסמעיל: קודם כל, העדה הבדואית, מכובדי היושב ראש, היא עדה ייחודית ומגיע לה יחס מיוחד לצמצום פערים ואני מודה לך על יוזמת הדיון החשוב הזה.

<סאהר איסמעיל: חברים, הדברים לא הונחתו עלינו מהשמיים.

<סאהר איסמעיל: מה שקרה במשרד החינוך לא בא מחלל ריק אלא באיגום תקציב, צמצום פערים ומתן העדפה מתקנת.

<סאהר איסמעיל: ברוך השם זה מה שקרה.

זבולון כלפה: אפשר לשכפל את המודל הזה?

<סאהר איסמעיל: חד משמעית.

<סאהר איסמעיל: לדעתי צריך איגום בכל משרדי הממשלה בהנהגת משרד ראש הממשלה עם מיכל פרנק וללכת על המודל הזה.

<סאהר איסמעיל: צריך לעשות משהו נקודתי שכביכול יתבטא בתקציבים ייחודיים ולראות את הפער הקיים והפער הוא גדול.

<סאהר איסמעיל: אני גם רואה את המצב של הישובים הבדואים.

<סאהר איסמעיל: הייתי גם במשרד החינוך עם שר הפנים דהיום היום אני במשרד הפנים.

<סאהר איסמעיל: אם לא נעשה תכנית כוללת של כל המשרדים, לא נקדם.

<סאהר איסמעיל: לצורך העניין, אני אתייחס למשרד הפנים.

<סאהר איסמעיל: מדיניות משרד הפנים השתנתה באפריל 2013.

<סאהר איסמעיל: עיקרון השוויון הוא חשוב בהכנסות כי בעינינו היום הישובים במגזר בעיקר הם כמו מובטל שחי על הבטחת הכנסה.

<סאהר איסמעיל: זה המצב ושאף אחד לא ישלה את עצמו.

<סאהר איסמעיל: הנוסחאות שהיו בכל מענקי האיזון, מענק מותנה, אין הרבה מה לעשות בזה.

<סאהר איסמעיל: אנחנו היום מול האוצר מתקנים, אבל זה לא יפתור את הבעיה.

<סאהר איסמעיל: צריך לדאוג לכך שיהיה בישובים האלה מנוע צמיחה כלכלי כך שהישובים האלה יגיעו למצב שיוכלו להתקיים ולא רק מארנונה כי ארנונה לא יכולה לעשות כאן כלום.

<סאהר איסמעיל: העיקרון מבחינתנו במשרד הפנים, ואני פונה לכל הרשויות להגיש בקשה לוועדות חקירה וועדות גבולות.

<סאהר איסמעיל: כאן הנקודה אצלנו מתחילה.

<סאהר איסמעיל: אם תגישו את הבקשה, נקיים אצלנו את הוועדות.

<סאהר איסמעיל: כבר הוגשו כמה בקשות וזה עיקרון השוויון שהשר מדבר עליו והוא לחזק את הרשויות החלשות ולעשות איזון בין רשויות חזקות לבין רשויות חלשות.

זבולון כלפה: אני שומע מה שאתה אומר ואני אומר לך שאני בא להקשות עליך.

זבולון כלפה: יושבת כאן מועצה אזורית משגב, מועצה כנראה בינונית, חזקה, לא נכנס לזה כי אני לא מכיר את חשבון הבנק שלה.

זבולון כלפה: יש בתוכה ישוב שהוא בעיני משדר מציאות של מצוקה ובעייתיות.

זבולון כלפה: איפה אתם כאן?

זבולון כלפה: עד שאנחנו מדברים על הסיטואציה היותר מורכבת שלהם, ואני אומר לך עוד פעם שאני מתכוון ללוות את המהלך יחד אתם כדי להמשיך לעזור מול מיכל פרנק ומול האחרים כדי באמת לשים את העגלה הזאת על איזשהו מסלול.

זבולון כלפה: כאן יש לנו מקרה שהוא הכי קלאסי שיכול להיות.

זבולון כלפה: יש כאן מועצה שהיא תומכת, יש כאן ישוב שהוא רוצה, יש כאן תב"ע שהיא בתוקף אבל נראה לי שבסוף משהו כאן לא מתחבר.

<סאהר איסמעיל: תרשה לי, אני שכן של המועצה משגב.

<סאהר איסמעיל: אני גר בכפר ראמה.

<סאהר איסמעיל: נוסחאות התקצוב לדעת השר לא הולמות.

<סאהר איסמעיל: קח לדוגמא את תקציב הפיתוח שהוא 47 שקלים פר נפש.

<סאהר איסמעיל: כמה נוכל לקדם ישוב כמו ואדי סלאמי עם 47 כפול אלף או 1,500 אנשים?

<סאהר איסמעיל: אי אפשר.

<סאהר איסמעיל: לכן אנחנו בשלב ראשון מול האוצר לתקציב 2015 בדיונים שמתקיימים בימים אלה כדי לשנות את הנוסחה.

<סאהר איסמעיל: יחד עם זאת אני יכול לפנות לראש המועצה הנכבד.

<סאהר איסמעיל: על בסיס אותו עיקרון גם הוא יכול לחזק.

<סאהר איסמעיל: בינתיים צריך לתת להם טיפול ראשוני כדי שיוכלו להתקיים.

<סאהר איסמעיל: יש לו ישובים חזקים וברוך השם ואני שמח כי האחריות שלנו היא על כל הישובים בישראל, אבל אפשר לעשות שם אפליה מתקנת.

<סאהר איסמעיל: אני חושב שראש המועצה מאמין בעיקרון הזה.

זבולון כלפה: אני בטוח שהוא עושה חלק מהדברים במסגרת הפעילות השוטפת שלו אבל זה לא מונע מאחריות השלטון המרכזי.

<סאהר איסמעיל: ברור.

זבולון כלפה: אני לא מצליח להבין למה במציאות הזאת, כאשר יש כאן מצב שלדעתי הוא הכי קלאסי שיכול להיות, יש כאן מצוקה של ישוב, יש כאן מועצה חזקה, הישוב מוכן ורוצה, הכול מוכן, אז לכו קדימה.

<סאהר איסמעיל: מבחינתנו האחריות היא תכנונית.

<סאהר איסמעיל: בשלב זה במינהל התכנון.

<סאהר איסמעיל: האחריות כביכול מוניציפאלית במינהל שלטון מקומי שלצערי כל עוד ולא נגיע להסכמות עם האוצר, אין לי מה לתת תוספות לאותם ישובים שבתוך המועצה האזורית.

<סאהר איסמעיל: מבחינה תכנונית, מבחינתנו אנחנו עמדנו בזה.

<סאהר איסמעיל: גם לערב אל נעים וגם לכל הישובים אין בעיות מתאר, אבל יש אבל גדול ואני מסכים עם ראשי הרשויות.

<סאהר איסמעיל: ניתן לשדרג את תכניות המתאר, ובמקרה אני מהנדס במקצועי, ולהכניס בתכנון העתידי נושא של אזורי תעשייה ואזורי מסחר אבל להערכתי – ואני אומר את דעתי – אי אפשר לישוב אחד ייחודי כי אין לו את הכוח הכלכלי להחזיק גם אזור תעשייה.

<סאהר איסמעיל: כמה בתי עסק יש בכל ישוב וישוב?

<סאהר איסמעיל: לכן צריך לכת על משהו ברמת אשכול, כמה ישובים ילכו על משהו ברמה תכנונית מבחינתנו כמשרד הפנים.

<סאהר איסמעיל: בעניין התכנון, גם אם כל ישוב ירצה לשדרג את תכנית המתאר, לפנות לממונה המחוז שהוא גם מתכנן המחוז לצורך העניין.

<סאהר איסמעיל: אני אלווה אתכם בעניין הזה.

<סאהר איסמעיל: בעניין של המוניציפאלי, אנחנו קבענו במשרד הפנים לקיים מרתון דיונים בו אנחנו מתחילים כרגע לגבי הישובים בהם יש בעיות מתאריות אבל בעיקר מוניציפאליות.

<סאהר איסמעיל: אנחנו נקיים בחודש הקרוב מרתון דיונים במחוז הצפוני.

<סאהר איסמעיל: ניכנס בכל ישוב וישוב לרזולוציות של כל הצרכים ואז נעגן את זה בפרוטוקול עם לוח זמנים ונבקש מבעלי המקצוע לפעול.

<סאהר איסמעיל: לסיכום.

<סאהר איסמעיל: מדיניות משרד הפנים, הראייה של שר הפנים גדעון סער, תמשיך באותה מדיניות בה נהגנו במשרד החינוך והיא לצמצום פערים גם בנושא תקציבים.

<סאהר איסמעיל: התייחסתי לנושא התכנוני.

<סאהר איסמעיל: אנחנו נישאר עם המלחמה שלנו מול האוצר כדי לסדר את כל הנוסחאות התקציביות כי אנחנו לא מאמינים שעם הנוסחאות התקציביות הנוכחיות נוכל לעשות משהו.

זבולון כלפה: קודם כל, אני מברך על הפעילות של השר שהייתה במשרד החינוך לצמצום הפערים, אני רואה שרוח המפקד נושבת.

זבולון כלפה: במשרד הפנים, אני מבין – בלי לפגוע חלילה – שבעצם השרים הקודמים טיפלו בעניין של התכנון כי נושא של התכנון, אני שומע ומבין מהממונה על המחוז שהוא פלוס-מינוס כנראה מוסדר או בהליכים כאלה ואחרים, אבל שוב, כנראה שבמסה הקריטית כנראה אין הרבה בעיות.

זבולון כלפה: כל העניין הוא, אם אני מבין נכון, שחסרה כאן ראייה מתכללת.

זבולון כלפה: כאן צריך לחלק את הסוגיה לשניים.

זבולון כלפה: יש מקרים של ישובים, נקרא להם המועצות המקומיות, כמו בסמת טבעון, כעביה, זרזיר וכולי, וזאת סוגיה אחת.

זבולון כלפה: יש מקרים אחרים שהם הכי קלאסיים, כאשר כל השחקנים על המגרש, הכדור נמצא אבל אין מי שיבעט אותו אל השער.

זבולון כלפה: בקטע הזה אני מרגיש כאילו אני עכשיו ראש מועצה ואני בטוח שהוא עושה את המאמץ, הוא משתדל, האנשים באים לבקר ורואים את המציאות.

זבולון כלפה: החובה שלכם היא לקחת את האחריות ולא להרפות ממנה.

זבולון כלפה: אני אומר לך אפילו יותר מכך, כמי שמייצג את המגזר במשרד הפנים אמנם ואתה במשרד ראש הממשלה.

זבולון כלפה: אסור לכם לישון.

זבולון כלפה: זאת החובה שלכם לראות שהמשימה הזאת חייבת פשוט לעבור ולהתקדם הלאה מתחנה לתחנה כדי ליצור מקורות הכנסה, כדי להעמיד את הישובים האלה בצורה מכובדת כמו שצריך, כדי שמוסדות החינוך יהיו באמת ברמה שלאט לאט ילכו ויעלו ויגיעו להישגים בבגרויות ולהישגים לימודיים אחרים שישתוו עם כלל האוכלוסייה, שנושא התעסוקה שם באמת יוסדר.

זבולון כלפה: בסוף, אני אומר שוב, אלה אזרחים שחיים במדינת ישראל.

זבולון כלפה: אני אומר שאני התביישתי באותו סיור שקיימתי לפני חודש.

זבולון כלפה: התביישתי להסתובב אצל נימר.

זבולון כלפה: הרגשתי מבוזה.

זבולון כלפה: אמרתי שלא יכול להיות שבמדינת ישראל בשנים האלו אנחנו נמצאים במקומות כאלה אצל אוכלוסייה שהיא חיובית לגמרי.

זבולון כלפה: אני לא מבין למה העסק הזה באיזשהו מקום, לא כל הפאזל מסתדר אחד עם השני.

<סאהר איסמעיל: אני כל כך מסכים אתך אבל אני אומר שאם הייתי במשרד ראש הממשלה יכולתי לתת לך תשובה גם עם תכנית עבודה, אבל להערכתי אני מסכים עם מנהל מחוז צפון במשרד השיכון.

<סאהר איסמעיל: צריך שמשרד ראש הממשלה – אנחנו נהיה שותפים מלאים – ילך על החלטת ממשלה לגבי ערב אל נעים כי צריך לתקצב ולגבי כל הישובים הבדואים בצפון ולתת תקציב או תכנית כלכלית ייעודית לישובים האלה.

<סאהר איסמעיל: בלי הדרך הזאת שנקראת איגום משאבים, לדעתי גם מהשוטף של משרד הפנים, המוניציפאלי, אי אפשר לעשות כלום כי אין את הכלים לקדם.

<סאהר איסמעיל: זאת הצורה האמיתית והשקופה ביותר.

זבולון כלפה: תודה רבה.

זבולון כלפה: אלכס, אתה רוצה להתייחס?

<אלכס שפול: כן, כמה מלים.

<אלכס שפול: הממשלה החליטה על הקמת הישוב.

זבולון כלפה: אתה מדבר ספציפית על ערב אל נעים.

<אלכס שפול: כן.

<אלכס שפול: אני רוצה להבדיל בין הנושאים.

<אלכס שפול: כאשר יצאה ההחלטה להקים את הישוב, צריך לדעת מראש – אני אומר זאת כמהנדס – שהדבר הזה לא בא בחינם.

<אלכס שפול: אחרי החלטת הממשלה היו צריכים לחשוב על המימון.

<אלכס שפול: לצערי כאשר דיברו על הקמת ישוב חדש, אף אחד לא חשב כמה זה יעלה למדינת ישראל.

<אלכס שפול: התקבלה החלטה ואני בסך הכול פקיד הממשלה.

<אלכס שפול: בהמשך להחלטה, היה צריך לתת את התקציב הנדרש להקמת הישוב.

<אלכס שפול: אי אפשר להקים ישוב ולחשוב שהישוב יהיה משק סגור.

<אלכס שפול: זה פשוט אבסורד.

<אלכס שפול: צריך לבנות תשתיות מחדש, דרכים מחדש, צריך להסדיר את זה.

<אלכס שפול: אחרי כל החלטת ממשלה צריך להיות תקציב ולפני שמקבלים החלטה, סליחה, צריך לממן ולראות איך ליישם את ההחלטה ומה הם הכלים ליישום ההחלטה.

זבולון כלפה: סוף מעשה במחשבה תחילה.

זבולון כלפה: זה הסדר הנכון.

<אלכס שפול: זה הסדר הנכון.

<אלכס שפול: זה במה שקשור לישוב ערב אל נעים.

<אלכס שפול: אני מבקש, אם זה אפשרי, על מנת ליישם את ההחלטה, הממשלה צריכה להקצות כסף.

<אלכס שפול: אני לא יודע איך בנו את השלביות כי הישוב הוא ישוב די קטן ומבחינתי תשתיות של ביוב אפשר לסיים תוך שנה.

זבולון כלפה: תכף נגיע לזה.

זבולון כלפה: הנציג יושב כאן בשקט והוא קשוב.

זבולון כלפה: הרוכסן בארנק הולך ונפתח מרגע לרגע.

<אלכס שפול: זה במה שקשור להקמת הישוב.

<אלכס שפול: אני חושב שאנחנו חייבים להמשיך וליישם את החלטת הממשלה לצורך הקמת הישוב כי תכנית המתאר לישוב עדיין לא מהווה הקמת ישוב וזה רק על הנייר.

<אלכס שפול: בנושא של המועצות הקיימות.

<אלכס שפול: קודם כל, אני שמח מאוד שנושא התכנון כבר ירד מעל הפרק וזה חשוב.

<אלכס שפול: בנושא ההכנסות הוא נושא חשוב.

<אלכס שפול: שר הפנים גדעון סער לא פעם ולא פעמיים דיבר ויש בכוונתו להקים ועדה לחלוקת ההכנסות.

<אלכס שפול: איך זה יהיה, קטונתי אבל הנושא על הפרק ועל שולחן השר.

<אלכס שפול: כנראה בכוונתו להקים איזושהי ועדה שיכולה לבדוק.

זבולון כלפה: דרך אגב, אני יכול להמליץ לכם על מודל שעובד טוב.

זבולון כלפה: אצלנו בבני שמעון, כל השותפויות שאנחנו עושים הן עם כל המועצות מסביב וזה עובד פנטסטי.

<קריאה: החלוקה ביניכם?

זבולון כלפה: כן.

זבולון כלפה: אנחנו עם הישובים האחרים כמו חורה, לקיע, רהט, להבים, באר שבע.

<קריאה: זה היה בהסכמה.

זבולון כלפה: הכול בהסכמה.

זבולון כלפה: אין שום דבר עם ועדת גבולות.

זבולון כלפה: זה הכי פשוט שיכול להיות.

<אלכס שפול: הנושא השני שגם הוא על שולחן שר הפנים הוא לשנות את הנוסחה של מענק איזון.

<אלכס שפול: אני רוצה להסביר.

זבולון כלפה: בתור העדפה מתקנת כלפי האוכלוסייה הזאת?

<אלכס שפול: להכניס בתוך המענקים.

<אלכס שפול: מאזן איזון, אין מענק איזון לבדואים ולדרוזים.

<אלכס שפול: זה מענק איזון שקשור לרמה סוציו אקונומית של האוכלוסייה, גילאי האוכלוסייה וגודלה.

<אלכס שפול: זאת אומרת, כל המרכיבים.

<אלכס שפול: זה מערך בו נמצאים מרכיבים רבים.

<אלכס שפול: ברור היום שהמנה הזאת עדיין לא מספקת ואנשים עדיין רעבים ויש מחשבה לתקן.

זבולון כלפה: לסבר את האוזן.

זבולון כלפה: מענק איזון נניח של ישוב עם 9,000 נפשות כמו זרזיר, מה צפוי להיות סדר הגודל השנתי?

<אלכס שפול: נמצא כאן איש התקציבים.

זבולון כלפה: מענק איזון שנתי.

<סאהר איסמעיל: כמו מענק איזון של כעביה בו כ-5,000 תושבים.

<סאהר איסמעיל: מחר אנחנו יושבים על זה.

<דוד בן שושן: כעביה, סדר גודל של שמונה מיליון שקלים.

זבולון כלפה: לכל השנה.

<דוד בן שושן: לכל השנה.

זבולון כלפה: ראש המועצה, מה ההכנסות שיש לך מעבר לזה?

<זידאן כעביה: אפס.

<זידאן כעביה: רק גבייה וזאת גבייה כאשר מתוך 3.5 מיליון אני גובה רק מיליון שקלים בגלל הנחות שניתנות בגלל המצב הסוציו אקונומי של התושבים.

זבולון כלפה: מה סך כל התקציב שלך?

<זידאן כעביה: בערך 18 מיליון שקלים.

זבולון כלפה: מאיפה מגיעה היתרה?

זבולון כלפה: ממשרד החינוך?

<זידאן כעביה: מהמשרדים.

זבולון כלפה: השתתפויות של המשרדים.

<זידאן כעביה: כן.

<זידאן כעביה: השתתפויות של המשרדים.

<אלכס שפול: נושא אחרון, נושא התעסוקה.

<אלכס שפול: אני רוצה לומר שלפני כחמש שנים הוועדה מחוזית צפון קיבלה נזיפה ממשרד מבקר המדינה על כך שאנחנו אישרנו יותר מדי אזורי תעשייה כאשר בממוצע אכלוס של אזורי תעשייה במחוז הצפון, שימו לב, פחות מחמישים אחוזים.

זבולון כלפה: זאת אומרת, יש תב"עות שהן בתוקף.

<אלכס שפול: יש לנו תכניות, יש לנו קרקע מאושרת לתעשייה אבל אף מפעל לא מוכן להגיע כי כולם רוצים את כוח העבודה.

<אלכס שפול: יש סיבות רבות לכך שהם לא מגיעים.

<אלכס שפול: זאת אומרת, זה לא עניין של תכנון.

זבולון כלפה: לעשות שינוי ייעוד כלשהו לטובת ייעודים אחרים.

<אלכס שפול: יש לנו מספיק שטחים לאזורי תעשייה.

<אלכס שפול: הייתה מחשבה להפוך אזורי תעשייה קיימים לאזורי תעשייה עם כמה מועצות, אולי חלוקת הכנסות מאזורי תעשייה אבל לא תכנון של אזורי תעשייה חדשים.

<אלכס שפול: אני לא רואה אזור תעשייה בדואי, אזור תעשייה דרוזי, כי זה אבסורד כי אם אנחנו עובדים נכון, אנחנו עובדים באותו מפעל ואיפה אנחנו נפגשים?

<אלכס שפול: או במקומות הלימודים או במקומות עבודה.

<אלכס שפול: לא הייתי ממליץ לצבוע אזור תעשייה לפי לאום.

<סאהר איסמעיל: מסכימים ומשוכנעים בזה.

זבולון כלפה: תודה רבה לאנשי משרד הפנים.

זבולון כלפה: נמצא כאן נציג של משרד התרבות?

<קריאה: כן.

<קריאה: שלושתנו.

זבולון כלפה: תכף נגיע אליכם.

זבולון כלפה: דוד בן שושן.

<דוד בן שושן: העלה כאן ראש מועצת כעביה את הנושא הזה של מענק האיזון וגם של המענק המותנה.

<דוד בן שושן: כמו שנאמר כאן, מדובר במועצות שהן עניות מבחינת מקורות ההכנסה שלהן.

<דוד בן שושן: כשהוא מדבר על הנושא הזה של לכאורה ההבדל בין מועצה מקומית לעיר או מועצה אזורית, הוא מדבר על מקדם שונה שניתן לעירייה ולמועצה אזורית.

<דוד בן שושן: מטבע הדברים ההתייחסות לעיר היא שונה אל מול מועצה מקומית.

<דוד בן שושן: זה משהו שיש בו שכל ויש בו הגיון אבל זה גורם לטענה של ראש המועצה.

<דוד בן שושן: לגבי הנושא הזה של המענק המותנה.

<דוד בן שושן: אנחנו בדקנו את הנושא הזה של ההשפעה של המענק המותנה.

<דוד בן שושן: הרעיון במענק המותנה הוא בעצם לשפר את הגבייה ברשויות שהן חלשות מבחינת גבייה.

<דוד בן שושן: המענק הזה עשה את העבודה והוא בעצם שיפר את הגבייה והדבר הזה מאוד חשוב בטח ברשויות שמקורות ההכנסה שלהן דלים ואין להן אזורי תעשייה שיחפו על הארנונה שלהן ועל מקורות ההכנסה שלהן.

<דוד בן שושן: המענק הזה עשה את העבודה ואני יכול להגיד שיש רשויות בסוציו אקונומי דומה באזור הזה והן מהמגזר הבדואי שכן עומדות במענק המותנה וזה גרם לשיפור מאוד משמעותי.

<דוד בן שושן: בטח שהרשויות האלה, כאשר הן נמצאות בתכניות הבראה, ואנחנו יודעים שברגע שרשות עמדה במענק המותנה ושיפרה את הגבייה שלה, ממילא זה שיפר את הדוחות הכספיים שלה ומנע גירעונות או הקטין את האפשרות לגירעונות.

<דוד בן שושן: לכן המענק הזה עשה את העבודה ואני לא רואה שאפשר לוותר עליו.

<מוניר זובידאת: מה זה שיפר?

<מוניר זובידאת: אנחנו עומדים ביעדי הגבייה, אנחנו במענק מותנה, תקציב מותנה, וזה בסדר.

<מוניר זובידאת: ארבע שנים אנחנו מאוזנים, מגיעים לשמונים אחוזים, אבל מבחינת שירותים לתושבים – כמעט אין.

<מוניר זובידאת: על זה אתם לא מסתכלים?

<מוניר זובידאת: זה צד שלא מעניין לא את משרדי הממשלה ולא השלטון המקומי.

<מוניר זובידאת: בנוסחה קח את המענק המותנה וגם את התקציב שגם הוא מותנה ואני אקבל הבטחת הכנסה.

<מוניר זובידאת: אמרתי שאני לא רוצה את המענק המותנה אבל שייתנו לי אפשרות שיהיה לי מסחר, שתהיה לי תעסוקה, שיעשו חלוקת ארנונה נכונה כי מה שקורה הוא שקריית טבעון מקבלת אבל בסמת טבעון לא מקבלת.

<מוניר זובידאת: זאת הנוסחה אותה אנחנו מחפשים.

<קריאה: הוא מייצג אותנו,.

<קריאה: כולנו מוכנים לוותר.

<מוניר זובידאת: אני לא רוצה את המענק.

<ג'דיר מוחמד: אין מועצה מקומית אחת של הבדואים מאלה שיושבות כאן שלא עומדת בתנאים.

זבולון כלפה: מתוך הליווי שלכם בשלטון המקומי במשרד הפנים, מתוך הליווי שלכם את הרשויות בארץ כולה עם זום לגבי המועצות המקומיות באזור הצפון של בני המיעוטים, שיקוף המצב הוא באמת אוכלוסייה שגובה את הארנונה שלה בצורה סבירה?

זבולון כלפה: כמובן לפי כללי ההנחה שלהם.

<דוד בן שושן: כן.

זבולון כלפה: זאת אומרת, הם עומדים בתנאים שלהם.

זבולון כלפה: עלתה כאן מצוקה של פער לא קטן בין סך כל ההכנסות שלהם לעומת הצרכים שלהם.

זבולון כלפה: יש כאן איזשהו פער שהוא בלתי ניתן לגישור בגלל הבעיות של חוסר בהכנסות נוספות שקיימות.

זבולון כלפה: זאת סוגיה שאתם ערים לה?

זבולון כלפה: מתמודדים אתה?

<דוד בן שושן: זאת סוגיה שאנחנו ערים לה.

<דוד בן שושן: אזורי תעשייה, זה או שיש או שאין.

<דוד בן שושן: כלומר, אנחנו בסך הכול מנסים למקסם את העניין הזה.

<דוד בן שושן: לבוא ולומר שברשויות שאין אזורי תעשייה, לפחות תמקסמו את עצמכם מבחינת ההכנסות העצמיות שלכם וזה נעשה באמצעות המענק המותנה.

זבולון כלפה: הבנתי.

זבולון כלפה: משרד התחבורה.

<ראיק סאלם: אני ראש אגף תשתיות במשרד התחבורה.

<ראיק סאלם: כמו שציין ראש מועצת משגב, משרד התחבורה תקצב את כביש הגישה בשמונה מיליון שקלים.

<ראיק סאלם: בנוסף, המגזר הבדואי בצפון, בהתאם להחלטת הממשלה, המשרד תקצב פרויקטים בסכום של כתשעים מיליון שקלים.

<ראיק סאלם: בינתיים ביצענו יותר משישים מיליון שקלים מהתקציב הזה ועד 2015 נבצע את כולו.

זבולון כלפה: תגיד לקרן שהיא עובדת יפה.

<ראיק סאלם: תודה.

<ראיק סאלם: בנוסף יש לנו כשלושים מיליון שקלים תקציב שתוקצב גם השנה וגם בשנה שעברה לתחבורה ציבורית ולהסדרי בטיחות במגזר הבדואי בצפון.

<ראיק סאלם: סך כל התקציב הוא כ-128 מיליון שקלים.

זבולון כלפה: מבחינת הרשויות, אני מבין שאתם עובדים בשיתוף.

<קריאה: עם משרד התחבורה אנחנו עובדים בשיתוף פעולה.

זבולון כלפה: מה שראיק מתאר, זאת תמונת המצב מבחינתכם.

<קריאה: אכן כך.

<קריאה: כן.

זבולון כלפה: יפה.

זבולון כלפה: אנחנו מצמצמים את הדברים כי משרד החינוך בסדר, משרד הפנים בחלק מהדברים בסדר ומשרד התחבורה גם הוא בסדר.

זבולון כלפה: יש עוד כמה משרדים שלא דיברו ואני רוצה שגם הם יתייחסו כי בשעה 4:00 אנחנו חייבים לסיים את הישיבה.

זבולון כלפה: משרד הבריאות.

<עוזי קרן: נמצא אתי מנהל המחוז.

<עוזי קרן: לגבי ערב אל נעים, אני רואה את התכנית הזאת פעם ראשונה.

<עוזי קרן: אני לא בטוח שהסכום שננקב כאן הוא הסכום הנכון למבני בריאות לישוב בגודל כזה.

<עוזי קרן: אני חושב שהוא הרבה יותר גבוה, אבל אף אחד לא התייעץ אתנו ולכן אני אשמח אם ראש המועצה כן יתייעץ אתנו.

זבולון כלפה: ראש המועצה.

<רון שני: אנחנו נשמח לקבל יותר.

<עוזי קרן: אני דיברתי כרגע על הצורך במבנה שלדעתי העלות שלו הרבה יותר גבוהה ולגבי המימון שלו, תכף נדבר.

<עוזי קרן: כרגע יש לנו שם מבנה בו נותנים שירותים לאנשים במקום.

<עוזי קרן: לגבי הישובים האחרים.

<עוזי קרן: בסקירה שעשינו על כל הישובים, אנחנו כרגע לא רואים ישובים שיש להם בעיה בקבלת שירותי בריאות ואני מדבר כרגע על התחנות לבריאות המשפחה, לגיל הרך.

<עוזי קרן: אם יש למישהו מראשי המועצות איזושהי בעיה בשירותים בישוב כזה או אחר, יושב כאן מנהל המחוז ואפשר לפנות אליו והוא ייתן להם את המענה הנדרש.

<עוזי קרן: החלטת הממשלה שאני ראיתי אותה אתמול פעם ראשונה, משרד הבריאות בכלל לא הוכנס אליה ולא ברור לי למה.

<עוזי קרן: אף אחד לא התייעץ אתנו ואני חושב שכן היינו צריכים להיות בתוכה.

<עוזי קרן: אם אפשר לתקן אותה, אני אשמח, ואם לא, תהיה בעיה.

<מוחמד כעבייה: סגן השר ליצמן אמר בביקור שלו שאיזה תקציב שאנחנו רוצים, הוא ייתן לנו.

<עוזי קרן: יכול להיות שהוא אמר, אבל אנחנו לא מופיעים בהחלטה הזאת.

<עוזי קרן: אני אשמח אם יוסיפו אותנו כי זה גם יפתור קצת את הבעיה.

זבולון כלפה: הממונה על המחוז.

<ג'ורג' סעיד: אני רוצה להוסיף כמה דברים.

<ג'ורג' סעיד: אני מתחבר לכל מילה שאמר עוזי קרן.

<ג'ורג' סעיד: בכל הישובים הבדואים בצפון יש תחנה לבריאות המשפחה, חוץ מאשר בערב אל נעים בו יש מבנה יביל שאני זוכר שכאשר הייתי מנהל נפת עכו, הבאתי אותו מהצבא.

<ג'ורג' סעיד: עכשיו נודע לי שיש בקשה שנשלחה לעוזי קרן ואני לא מעורב בה.

<ג'ורג' סעיד: אני לא קיבלתי כל בקשה והנה, עוזי יושב לידי ויכול לאשר זאת.

<ג'ורג' סעיד: שלח את הבקשה אלי למחוז הצפון והיא תטופל כפי שטיפלנו בכל הישובים הבדואים.

<קריאה: אני סומך עליך.

<קריאה: אתה שכן שלי.

<ג'ורג' סעיד: תודה רבה.

<ג'ורג' סעיד: בנוסף, אני רוצה לציין עוד דבר לגבי מחוז הצפון בנושא הבריאות מול ראשי המועצות המקומיות שאת חלקם אני מכיר ואת חלקם לא.

<ג'ורג' סעיד: ידוע לכולם שהתחזוקה של התחנה היא על חשבון הרשות אבל אני יכול להיות גאה על כך שמעל שבעים אחוזים מהוצאות על הצביעה, שדרוג התחנה והשיפוצים – אנחנו דואגים להם דרך עוזי קרן ודרך מפעל הפיס.

<ג'ורג' סעיד: המשרד פתוח לכל שיתוף פעולה.

<ג'ורג' סעיד: כל דבר מגיע לכם.

<ג'ורג' סעיד: יש מודל חדש שאנחנו משתמשים בו והוא בשותפות עם משרד העבודה והרווחה.

<ג'ורג' סעיד: מדובר במבנה משותף וזה מודל שהלוואי וכולם היו ילכו עליו.

<ג'ורג' סעיד: תודה רבה לכם.

זבולון כלפה: משרד התרבות והספורט ורשות המים.

זבולון כלפה: משרד התרבות, אתה רוצה קודם להתייחס ספציפית לערב אל נעים ולומר מה בדקתם ומה אתם יודעים?

זבולון כלפה: התייחסות קטנה כי נראה לי שאצלכם זה לא סיפור כזה גדול.

<גאזי נוג'ידאת: אצלנו שום דבר לא סיפור גדול.

<גאזי נוג'ידאת: אנחנו כמובן עובדים בשיתוף פעולה עם המועצה האזורית והמועצה עובדת בהתאם לנהלים ולקריטריונים שקיימים אצלנו.

<גאזי נוג'ידאת: ניתן להגיש בקשה עם קול קורא שיוצא.

<גאזי נוג'ידאת: בקרוב אמור לצאת קול קורא ואפשר יהיה להגיש את הבקשה.

זבולון כלפה: לא לפרוטוקול, אפשר לתת העדפה למקומות כאלה?

זבולון כלפה: לתת אור לאנשים בעיניים.

זבולון כלפה: בליכוד של הקול קורא אין לכם בתבחינים משהו.

זבולון כלפה: את מסתכלת עלי כך שאני כבר מתחיל לרחם על השאלה שלי.

<גאזי נוג'ידאת: יש סדר עדיפות של הרשות.

<גאזי נוג'ידאת: אנחנו נותנים את התמיכה לרשות והרשות קובעת את סדר העדיפות שלה.

<גאזי נוג'ידאת: ברגע שהבקשה מוגשת ואם ערב אל נעים מצוין בה, בעצם התמיכה תהיה צבועה ומיועדת לאותו ישוב.

<גאזי נוג'ידאת: זה נדבך אחד.

<גאזי נוג'ידאת: הנדבך השני כאשר עוד מעט אמור לצאת ה-וינר בקהילה של הטוטו וגם שם אפשר לאגם משאבים יחד כי האומדן שקיים כאן הוא כפול מאומדן רגיל של מגרש משולב.

<גאזי נוג'ידאת: מגרש משולב, האומדן הרגיל שלו הוא כ-450 אלף שקלים וכאן האומדן הוא 800 אלף שקלים ואני מבין שזה בגלל הטופוגרפיה שקיימת בישוב.

זבולון כלפה: אני סומך על המועצה שהוציאה דבר מתוקן תחת ידיה.

<גאזי נוג'ידאת: התייחסות כללית לישובים.

<גאזי נוג'ידאת: אומרים שבדרך כלל לטנגו צריכים שניים ולכן צריך להבין שאנחנו עובדים בשיתוף פעולה עם אותם ישובים ששמו דגש חזק על הקריטריון שלנו שמחייב קיום מחלקת ספורט שעובדת וקיימת בתוך הישוב כי אנחנו לא רוצים לבנות פיל לבן ולא רוצים להגיע למצב שבונים את המתקן והמתקן לא שמיש כך שאחרי כמה שנים פתאום יש בלאי.

<גאזי נוג'ידאת: היכן שיש מחלקות ספורט ויש מנהל מחלקה שמגיש בקשות, אין כמעט בקשה שמוגשת למשרד שלנו ולא מקבלת מענה.

<גאזי נוג'ידאת: בקנה נמצאות כמה תמיכות שהן במהלך ביצוע והתהליכים מתקיימים מול מחלקות הספורט, מול הישובים, ואני חושב שיש כמה מקורות אצלנו, ובעיקר דרך הטוטו, בהתאם לפיתוח הספורט ההישגי שקיים בישוב כי זכות הקיום של הטוטו הוא ספורט הישגי ואם לא נפתח את הספורט ההישגי בישובים, זה מסר לראשי הרשויות ואחר כך יקשה עלינו לקבל ולעמוד בקריטריונים.

<לובנא זועבי: אני מנהלת המחלקה לתרבות ערבית במינהל התרבות.

<לובנא זועבי: אחרי ששמעתי את כל הבעיות, לצערי בתחום התרבות אני לא אפתיע אתכם.

<לובנא זועבי: גם בנושא הזה המצב קשה.

<לובנא זועבי: דווקא במועצה האזורית אנחנו תומכים בקמן ובראסל בשני פרויקטים קטנים אבל אני לא אחזור על המלים שאמר גאזי, והוא צודק במאה אחוזים.

<לובנא זועבי: הרשויות צריכות להקים מחלקת תרבות ולספורט בנפרד כדי שיוכלו קודם כל להגיש בקשות, לעמוד בדרישות, לעמוד בנהלים ובקריטריונים ובתנאי הסף.

<לובנא זועבי: בהחלט יש לנו במבחני התמיכה איזשהו ניקוד של ייחודיות.

זבולון כלפה: הם לא היו מודעים לזה עד היום?

<לובנא זועבי: הם מודעים והם מגישים.

<מוחמד כעבייה: רק שתי מועצות הגישו.

<רון שני: איך אתה יודע?

<מוחמד כעבייה: אני יודע.

<מוחמד כעבייה: יש לי נתונים.

<לובנא זועבי: לי יש את הנתונים המדויקים ביותר.

<לובנא זועבי: אני מתייחסת לצפון, שם יש שתי מועצות שנתמכו השנה ואלה שיבלי ומשגב, בקמן.

זבולון כלפה: שנתמכו או שהגישו בקשה?

<לובנא זועבי: הגישו ונתמכו.

<לובנא זועבי: יש כאלו שהגישו ולא נתמכו מאחר ולא השלימו את המסמכים הנדרשים לפי הנוהל.

זבולון כלפה: המציאות הזאת שאת מתארת כרגע, את מדברת על 2013 או על 2014?

<לובנא זועבי: לי יש נתונים מ-2009, אם אתה רוצה.

זבולון כלפה: כשאת רואה את הנתונים האלה מ-2009, זה חוזר על עצמו?

<לובנא זועבי: לפעמים זה חוזר על עצמו ולפעמים רשות מקבלת שנה אחת ובשנה אחריה היא לא ממשיכה עם הפרויקט.

זבולון כלפה: בממוצע על פני השנים האלה, אותן ארבע-חמש שנים אלה מ-2009.

<לובנא זועבי: אין שינוי דרסטי.

זבולון כלפה: זה אומר שיכול להיות כאן בעיה, שהפרה מצד אחד רוצה להיניק, העגל רוצה לינוק אבל את החיבור כאן לא מוצאים.

זבולון כלפה: אני שואל אותך כמי שבאה מהמגזר ואכפת לה התרבות שם, למה לא תיקחו את הנושא ותלוו אותו בידיכם?

זבולון כלפה: תסבירו איך מגישים, אלו הנהלים, אלה התאריכים.

<לובנא זועבי: אני עושה את זה.

<לובנא זועבי: אנחנו נותנים ליווי מקצועי שלא קשור לתמיכות.

<לובנא זועבי: גם אם הרשות מבקשת ליווי מקצועי לפני שהיא בכלל מגישה בקשה, עושים זאת.

<לובנא זועבי: אני הזמנתי את כל הגופים לימי עיון, לימי הדרכה ולהדרכה אישית.

<לובנא זועבי: המשרד שלנו פתוח כל הזמן בפניהם אבל צריך שמישהו יבוא ויפעל.

<לובנא זועבי: אני צריכה את הצד השני והצד השני זאת הרשות כי כמעט ואין עמותות.

<לובנא זועבי: בישובים אחרים אני תומכת גם בעמותות וזה חשוב בתחום התרבות שהרשות תדאג גם היא לקיים עמותות שיעשו תיאטרון, מחול וכל מיני פעילויות בישוב.

זבולון כלפה: תודה רבה.

זבולון כלפה: לפני שאנחנו עוברים למרכז השלטון המקומי, אתה מבין שאתה בעצם החוליה הראשונית.

זבולון כלפה: ברגע שכבישים מתחילים לעבוד, אני לא רוצה שנפתח אותם לאחר מכן כדי להעביר את תשתיות הביוב.

<משה גראני: אני אתייחס קודם כל לערב אל נעים.

<משה גראני: אני מכיר נתונים אחרים לגמרי.

<משה גראני: הפרויקט של ערב אל נעים תוקצב ב-2010, מאסף בקווים פנימיים.

<משה גראני: המאסף הסתיים והקווים הפנימיים במכרז.

<משה גראני: אני מניח שזה עניין של תיאום תשתיות עם הפיתוח הנוסף שיש בישוב אבל אני צריך לבדוק את זה שוב ואכן נעשה את הבדיקה עם המועצה.

<משה גראני: בכל אופן, אלה הנתונים עליהם אני יודע.

<רון שני: הבקשה שלנו ממך היא סבסוד של שמונים אחוזים ולא של חמישים אחוזים.

<משה גראני: אם כן, זה קצת שונה.

<משה גראני: הפרויקט תוקצב ב-2010 ב-3.6 מיליון שקלים, חמישים אחוזים מענק וחמישים אחוזים הלוואה.

<משה גראני: מועצה חזקה יודעת ליטול הלוואות בתנאים טובים יותר.

זבולון כלפה: את ההלוואות שבדרך כלל היא משיתה על התושבים שהם אמורים להחזיר אותה.

<משה גראני: נכון.

זבולון כלפה: במקרה הזה, כמו שאתה מבין, התושבים כנראה לא יהיו מסוגלים.

<משה גראני: אני אתייחס.

<משה גראני: המועצה לקחה רק את החלק של המענק.

<משה גראני: כמובן שזה לפי החלטות ממשלה.

<משה גראני: המנגנונים שאנחנו מייצרים אלה מנגנונים היכן שצריך.

<משה גראני: הרי חוק העזר ברוב המועצות האזוריות הוא אחיד.

<משה גראני: לא נכון לממשלה לשים כסף היכן שלא צריך.

<משה גראני: אם צריך לשים אותו בישובים יותר חלשים, שמים.

<משה גראני: בסך הכול המנגנון הזה עובד.

<משה גראני: לפני שאנחנו מביאים את הפרויקט הזה לתקצוב, אנחנו מוודאים עם משרד הפנים שלמועצה יש יכולת ליטול את החלק שלה בהלוואה ועובדה שהיא יודעת לקחת.

זבולון כלפה: בדרך כלל כאשר המועצה נוטלת הלוואה, בסוף היא עושה Bake to back מול הישוב.

זבולון כלפה: היא אומרת שהקמנו פתרון קצה, עלותו היא איקס, באיקס הזה חלק ממנו קיבלנו מענק, גייסנו עוד כסף ולא משנה מהיכן, והיתרה, אנחנו לוקחים הלוואה ואתם בעצם נשוא העניין ואנחנו רק עומדים בפרונט מול המשרד הממשלתי.

זבולון כלפה: במקרה דנן הרי זה לא יעזור.

זבולון כלפה: אם תסתכל, יש תושבים שרוצים את זה.

זבולון כלפה: השאלה היא איך עושים כדי להחריג את העניין וליצור כאן מציאות של מתן תמיכה עודפת, שונה מעט ומחריגה לטובה.

<משה גראני: הפרויקט בביצוע ותוקצב ואתה מכיר את המדיניות של הממשלה שלא הולכים אחורה כי אז זה פותח את הנושא מול הרבה רשויות.

<משה גראני: עברנו סיבוב עם משרד ראש הממשלה בזמנו וזה לא נושא חדש.

<משה גראני: עם זאת, הסבסוד הוא בתוך המועצה.

<משה גראני: כמדינה אנחנו לא עובדים מול אלף ישובים אלא אנחנו עובדים מול המועצות כך שגם הבחינה היא ברמת המועצה וזה מה שאנחנו עושים מול משרד הפנים.

<משה גראני: אני לא רואה מקום לכך שזה יהיה בדיעבד, אבל אפשר לדון בזה בצורה פרטנית.

<משה גראני: אני חושב שלא כדאי לפתוח את זה.

זבולון כלפה: מה לגבי שאר הישובים?

<משה גראני: לגבי ביר אל מכסור, זה קצת מפתיע אותי.

<משה גראני: אנחנו תקצבנו אותם בעשרה מיליון שקלים.

<משה גראני: אני זוכר שהייתי בסיור עם ראש המועצה הקודם.

<משה גראני: הפרויקט במכרז והוא אמור לצאת לביצוע, כך שאני לא יכול להתייחס לאמירה.

<משה גראני: יש שם תאגיד שאמור לבצע.

זבולון כלפה: כשאני אסכם את הדיון, אני אתייחס לדברים האלו כי לכאן באו מוכנים עם נתונים.

זבולון כלפה: לגבי הישובים האחרים נעשה איזושהי פעולה.

<משה גראני: אני רק אומר קטיגורית שאין כאן ישוב אחד שלא תוקצב.

<משה גראני: יכול להיות שראשי המועצות לא מעודכנים אל מול התאגידים.

זבולון כלפה: זה בהחלט מצב מעודד כי שמענו על הדברים שקורים בתחום החינוך, פנים, תחבורה, בריאות.

<משה גראני: אין כאן רשות אחת – גם זרזיר, גם בסמת טבעון – שלא מטופלת, ועדכנתי אותך בזמנו שבסיכום תקציבי שלנו עם אגף התקציבים ניתנה עדיפות להסרת חסמי פיתוח.

<משה גראני: כלומר, גם שינינו את התבחינים לקראת סוף שנה.

<משה גראני: כל הכסף שהיה במינהלת הביוב הלך לטובת פיתוח, כך שאני לא מכיר את האמירות אבל אפשר לשלוח אותן אלי בכתובים ואני אשיב.

זבולון כלפה: יושב כאן בשקט ומקשיב נציג מרכז השלטון המקומי.

<חיאם קעדאן: אני אתייחס בקצרה.

<חיאם קעדאן: שלום לכולם.

<חיאם קעדאן: אני מודה לך מאוד על קיום הדיון שיש לו חשיבות רבה.

<חיאם קעדאן: אני סמנכ"ל רשויות ערביות במרכז השלטון המקומי.

<חיאם קעדאן: ידידיי ראשי המועצות העלו את הנקודות הקשות שקיימות בישובים ואני רוצה להדגיש את נושא המצ'ינג שהוא נושא שמקשה מאוד על הרשויות שנמצאות במצב סוציו אקונומי אחד ושתיים ואפילו בארבע.

<חיאם קעדאן: רשויות שנמצאות במצב סוציו אקונומי ארבע וחמש, גם הן מתלוננות על כך.

<חיאם קעדאן: לישובים הבדואים בצפון יש מאפיין כי אין רציפות גיאוגרפית ביניהם, דבר שמקשה על הרשויות בהסעות ובמתן השירותים וזה כרוך בעלויות נוספות, דבר שמוסיף מלח לפצעים ומוסיף לקושי שקיים מטבע הדברים לתפקד ולספק את השירותים לתושבים.

<חיאם קעדאן: למשל, הבעיה הזאת במועצות אזוריות נפתרה והן מקבלות יותר תקציבים בקטע הזה.

<חיאם קעדאן: חשוב מאוד לשים את הדגש על הנקודה הזאת.

<חיאם קעדאן: חשוב לי לציין את נושא הקמת אזורי תעשייה, אם הם משותפים או יישוביים.

<חיאם קעדאן: כפי שאמר ידידי עוזר שר הפנים, הארנונה לא תספיק לרשויות והן ימשיכו להיות עניות ולכן צריך להיות מנוע כלכלי שיחזק אותן וייתן להן אור לעתיד.

<חיאם קעדאן: זה מאוד חשוב וצריך לחשוב על הקטע הזה.

<חיאם קעדאן: הרשויות הערביות צריכות לצאת מהסיטואציה הזאת בה כל הזמן צריכות לדבר על כסף, על תכנית הבראה ועל התייעלות.

<חיאם קעדאן: זה מעסיק אותן זמן רב וזה כואב.

<חיאם קעדאן: לדעתי המדינה צריכה לקחת יוזמה ולהתחיל להשקיע ברשויות הערביות כולן וגם ברשויות הבדואיות.

<חיאם קעדאן: תודה רבה.

זבולון כלפה: תודה רבה.

זבולון כלפה: אני רואה את השעון ואנחנו צריכים לסיים את הדיון.

זבולון כלפה: קודם כל, מבחינתי זה דיון פתיחה.

זבולון כלפה: הדיון הזה היה כדי להציף את הנושא ולשמוע את הדברים.

זבולון כלפה: לכן אני אומר שאני אשמח מאוד שיהיה איזשהו צוות פעולה של ראשי הרשויות הבדואיות בצפון ושיתאם אתי.

זבולון כלפה: אני רוצה לשבת כדי להיכנס יותר לעומק הדברים.

זבולון כלפה: אנחנו נקבע פגישה יחד עם מוחמד, יחד עם איסמעיל ויחד עם מיכל פרנק כדי קודם כל באמת לראות את היקף הנושא ולהכניס אותו לאיזשהו מסלול.

זבולון כלפה: ברשותכם, אני רוצה לשים זום על ערב אל נעים.

זבולון כלפה: באגף התקציבים יתקיים בימים הקרובים דיון וזה הסיכום עם צחי.

זבולון כלפה: יתקיים דיון ספציפית כדי למצוא מוצא לבעיה.

זבולון כלפה: מצד שני, אדוני ראש המועצה וסגנו, אני אדאג עוד בימים הקרובים לקיים מפגש שלי עם השר יחד עם מנהל המחוז ויחד אתכם כדי באמת לטקס עצה ולראות את כיוון הדברים, איך אנחנו הולכים לאיזשהו מתווה ועל מי לוחצים כאן כדי להיות שותף במשאבים על מנת להיכנס כאן לאיזשהו מסלול ביצוע של הדברים.

זבולון כלפה: אני אומר שוב שאמנם לצערי קצת באיחור התחלנו כאן את הדיון היום והדקות האלה חסרות לנו בסוף, אבל מצד שני חשוב לי להקפיד על הכללים של המשכן כי אנחנו חברי כנסת חדשים ואני לא רוצה שיכעסו עלינו וימדרו אותנו מכל מיני תנאים כאלה ואחרים של זכות דיבור או השד יודע מה.

זבולון כלפה: כמו שעשיתי בערב אל נעים, אני מגיע לצפון בשמחה רבה ואשמח לקיים ישיבות במקום כדי באמת לראות את היקף הדברים.

זבולון כלפה: אני דואג ללוות.

זבולון כלפה: לפחות מצדי יש דלת פתוחה כדי לתת לכם מענה להתמודד עם הדברים ואעשה זאת בשמחה רבה.

זבולון כלפה: כפי שאומרים אצלנו, אהלן וסהלן.

זבולון כלפה: תודה רבה לכולם.

זבולון כלפה: תודה רבה גם לכל המשרדים.